*Алесь Лозка.* **БЕЛАРУСКАЯ БАТЛЕЙКА КАЛЯНДАРНЫЯ I АБРАДАВЫЯ ГУЛЬНI**

*Алесь Лозка*

**БЕЛАРУСКАЯ БАТЛЕЙКА**

**КАЛЯНДАРНЫЯ I АБРАДАВЫЯ ГУЛЬНI**

*Матэрыялы для заняткаў*

*на факультатывах i ў гуртках*

Рэкамендавана Навукова-метадычным цэнтрам

вучэбнай кнiгi i сродкаў навучання

Мiнiстэрства адукацыi Рэспублiкi Беларусь

**Мiнск**

***"Тэхналогiя"***

**1997**

**АД АЎТАРА**

 Гульнёвая дзейнасць -- адзiн з асноўных i эфектыўных сродкаў навучальна-выхаваўчай сiстэмы. Развiццё i прымяненне яе выводзiць настаўнiка i выхавальнiка на перадавыя шляхi сусветнай педагогiкi. Важнае значэнне ў гэтым накiрунку надаецца спалучэнню нацыянальнай культуры з агульначалавечымi каштоўнасцямi. Дадзены дапаможнiк уяўляе сабой адлюстраванне аўтарскай методыкi i вопыту па ўкараненнi ведаў пра беларускую батлейку i народныя гульнi ў практыку навучальна-выхаваўчых устаноў.

 Бытаванне i рэпертуар батлейкi -- старадаўняга тэатра лялек -- зафiксавалi фалькларысты ХIХ--ХХ стст. Немалая заслуга ў яе вывучэннi належыць сучасным беларускiм даследчыкам Г.Барышаву, М.Каладзiнскаму, У.Няфёду, А.Саннiкаву, А.Фядосiку i некаторым iншым. Беларускi навукова-метадычны цэнтр гульнi i цацкi (БЦГЦ), створаны ў 1992 г., займаецца вырабам батлеек, эксперыментальна-вытворчай працай.

 Апошнiм часам немалая ўвага ў рэспублiцы надаецца святочнай i гульнёвай спадчыне беларускага народа. Збiраннем i вывучэннем яе займалiся вядомыя навукоўцы Г.Барташэвiч, У.Васiлевiч, Я.Вiлькiн, К.Кабашнiкаў, К.Лабчэўская, А.Лiс, В.Лiцвiнка, П.Гуд, Л.Салавей, З.Мажэйка, В.Таўлай, Ю.Чурко i iнш. Аўтар дадзенай працы зрабiў шэраг публiкацый у сродках масавай iнфармацыi, а таксама падрыхтаваў выданнi: "Беларускi народны каляндар" (1993), "Восеньскiя святы" (1994), "Беларусазнаўства" (кiраўнiк творчага калектыву, 4 зборнiкi, 1992--1994). У 1996 г. выйшаў вялiкi том "Гульнi, забавы, iгрышчы" з акадэмiчнай серыi "Беларуская народная творчасць". Гэтыя выданнi, i ў асноўным апошняе, паслужылi грунтам для падрыхтоўкi матэрыялаў раздзела "Каляндарныя i абрадавыя гульнi".

 Пададзеныя ў дапаможнiку матэрыялы прайшлi належную апрабацыю. Часопiсны варыянт iх быў апублiкаваны ў "Родным слове" за 1995 год (№ 4, 6, 7, 9). Iм карысталiся многiя педагогi, аб чым сведчыць iх сталая сувязь з БЦГЦ. У свой час праца ўвайшла ў лiк пераможцаў адкрытага конкурсу падручнiкаў i дапаможнiкаў праграмы "Абнаўленне гуманiтарнай адукацыi ў Беларусi" Беларускага Фонду Сораса.

 Дапаможнiк пабудаваны наступным чынам: пададзены тэматычныя планы i размеркаванне iх па гадзiнах, некаторыя метадычныя парады i матэрыялы для заняткаў, спiс лiтаратуры.

**БЕЛАРУСКАЯ БАТЛЕЙКА**

 Праграма раздзела разлiчана на старэйшых школьнiкаў, навучэнцаў i студэнтаў, хоць можа быць прыстасавана педагогам да iншых узростаў. Умоўна тэарэтычныя i практычныя заняткi плануюцца на 50 гадзiн з разлiкам адна гадзiна ў тыдзень, усяго на паўтара вучэбнага года. Апошнiя заняткi прыходзяцца на перадкалядную цi калядную пару, калi па народнай традыцыi гурты батлеечнiкаў рабiлi свае пастаноўкi -- з першага дня нараджэння Хрыста да Хрышчэння, Трох каралёў (католiкi -- з 25 снежня да 6 студзеня, праваслаўныя -- з 7 да 19 студзеня). Але планаваць можна i па-iншаму. Падзел гадзiн пададзены ўмоўна. Размеркаванне iх па тэмах залежыць ад розных акалiчнасцей: падрыхтаванасцi дзяцей, абранасцi накiрунку заняткаў, блока тэм праграмы i iнш.

 У сувязi з тым што мастацтва батлейкi -- сiнтэтычнае мастацтва, яно развiвае самыя розныя здольнасцi: акцёрскiя, рэжысёрскiя, драматургiчныя, музычныя, мастацкiя, дызайнерскiя, архiтэктурныя, сталярныя, мадэльерныя, шавецкiя, лiтаратурныя, моўныя, гiстарычныя i шмат iншых. Гэты ўнiверсальны i эфектыўны сродак навучання i выхавання, нягледзячы на сваю старадаўнасць, а можа i дзякуючы такой якасцi, прыдатны для рэабiлiтацыi дзяцей, якiя маюць розныя фiзiчныя i псiхiчныя адхiленнi, для вывучэння роднай i замежных моваў... I, наогул, магчымасцi яе яшчэ недастаткова вывучаны.

 Фармiраванне груп можа адбывацца не толькi па выбары прыярытэтнага накiрунку заняткаў, але i падзелу працы, вывучэння толькi аднаго блока тэм.

 У гэтай працы мы прапануем тэксты, якiя спатрэбяцца для вывучэння i практычных заняткаў. У асноўным гэта даўнiя запiсы, таму педагогу трэба праводзiць адпаведную лексiчную працу з дзецьмi. Яны павiнны ведаць, што вывучаемыя тэксты складзены iх далёкiмi продкамi i ў пэўным дыялектным рэгiёне, а ў мове адбываюцца часавыя змены.

 Развiццё i бытаванне батлейкi суладна з лёсам народа, нацыi. Узнiкненне беларускай народнасцi супадае з першымi ўпамiнаннямi пра батлейкавы тэатр на нашых землях. Паводле сведчання рускага этнографа П.Бяссонава, развiццю батлейкi вельмi перашкодзiлi гады ваеннага становiшча пасля паўстання 1863 г. Адраджэнне народнага тэатра супадае з перыядамi нацыянальнага адраджэння (у 1923 г. мастацтва беларускай батлейкi дэманстравалi ў Маскве, у 1927 г. давалiся прадстаўленнi ў Мiнску; другi этап звязаны з паказамi спектакляў у 1962 i 1963 гг. у Слуцкiм раёне; новы -- пачаўся ў 80-я гады з аднаўлення традыцый батлейкi ў в.Зарудзiчы Смаргонскага раёна i падтрыманы навучальна-выхаваўчымi ўстановамi).

**ТЭМАТЫЧНЫ ПЛАН**

 1. **Беларускi народны тэатр.**  Яго вытокi (працоўная дзейнасць, абрады, iгрышчы, песнi,танцы). Роля скамарохаў, школьнага тэатра ў развiццi народнага тэатральнага мастацтва. ***Практычная работа*.** Запiс твораў гульнёва-драматызаваных жанраў. Развучванне народных гульняў

 2. **Уступная гутарка пра беларускую батлейку.**

Вiды старадаўнiх лялечных тэатраў. З гiсторыi батлейкi.

 ***Практычная работа*.** Экскурсiя ў батлейкавы тэатр. Прагляд традыцыйнага спектакля, дыяфiльма "Што ведае дзед Батлейкавед", запiсаў на вiдэамагнiтафоне, тэматычнай выставы

 3. **Будова розных вiдаў старадаўнiх тэатраў.**

 ***Практычная работа.*** Выраб батлейкi

 4. **Апрацоўка i афармленне батлейкi.** Тэхнiка аздаблення пры дапамозе пляцення саломкай,аплiкацыi, выцiнанкi, роспiсу.

 ***Практычная работа.*** Аздабленне батлейкi

 5. **Традыцыйныя прадстаўленнi.** Бiблейская аснова сюжэта драмы "Цар Iрад". Тэкст батлейкавага прадстаўлення на Магiлёўшчыне.Асноўныя вобразы 6. **Апiсаннi батлейкавых прадстаўленняў у розных рэгiёнах.** Апiсаннi лялек-персанажаў

 7. **Як вырабiць ляльку для батлейкавага тэатра?**

 Роспiс загатоўкi, яе "апрананне".

 ***Практычная работа*.** Выраб лялек-персанажаў да пастаноўкi народнай драмы "Цар Iрад" 8. **Авалоданне майстэрствам батлеечнiка, развiццё акцёрскiх здольнасцей.** Музычнае афармленне спектакля.

 ***Практычная работа.*** Ваджэнне лялек у батлейцы

 9. **Iнтэрмедыi.** Адлюстраванне народнага жыцця ў традыцыйных бытавых сцэнах.

 ***Практычная работа.*** Развучванне i паказ традыцыйных п'ес-карацелек 10. ***Практычная работа.*** Iнсцэнiроўка кароткай беларускай казкi, падання, жарту.

"Казка пра гаспадара Хвядоса, яго жонку,дачку Настачку, жончыну дачку Хвеську" 11. **Значэнне народнага тэатра.** Верш "Батлейка".  **Каляднае свята батлейкi**

**Тэма 1**

**БЕЛАРУСКI НАРОДНЫ ТЭАТР**

 **Задачы**: азнаямленне з народнай тэатральнай творчасцю беларусаў, яе вытокамi, асноўнымi этапамi развiцця.

 Працоўная дзейнасць чалавека -- гэта першасная крынiца ўзнiкнення народнага тэатра i наогул мастацтва. Пры дапамозе абрадавых iгрышчаў, гульняў чалавек хацеў увайсцi ў кантакт з прыродай, "дамовiцца" з "паганскiмi" божышчамi. Так узнiклi анiмiзм (адухаўленне прыроды) i татэмiзм (культ жывёлы). Прасцейшыя старажытныя малюнкi сведчаць, што духоўнымi апекунамi чалавека ў розных плямёнаў былi Рыба, Качка, Каза, Мядзведзь i г.д. Найбольш старажытныя татэмы ў фальклоры -- Яшчар-дракон, Алень (гульнi "Яшчур", "Олей") -- бяруць пачатак у эпосе мезалiту (9--4-е тысячагоддзе да н.э.); шырокавядомая ў веснавой i вясельнай паэзii Качка ("Огаль", "Чырачка", "Селезень"), якая сiмвалiзуе прыход вясны, адлюстроўвае вераваннi неалiтычнага чалавека (сярэдзiна--другая палова 3-га тысячагоддзя да н.э.). Гэта пацвярджаецца як фальклорным матэрыялам, так i знаходкамi беларускiх археолагаў (рэшткi посуду з малюнкамi качкi, чалавека, аленя i iнш.).

 У фальклоры земляробчага гадавога цыкла iснуюць вобразы, якiм нададзена абрадавая магiчная функцыя -- гэта Шчодра, Каза, Мядзведзь, Журавель, Русалка, Вясна, Ярыла i iнш. Яны маюць мастацка-выяўленчую i тэатралiзаваную традыцыi ўвасаблення: маскi, адзенне i адпаведная гульня. Вельмi яскрава выяўляюцца тэатралiзаваныя формы ў iгрышчы "Гуканне вясны", дзе шмат гульнёвых карагодаў i танцаў, якiя былi першаснымi зародкамi тэатральнай творчасцi народа. Багаццем тэатралiзаваных элементаў адметныя такiя святы, як Каляды, Купалле.

 Народны тэатр бярэ пачатак не толькi ў каляндарнай, але i ў сямейнай абраднасцi. Беларускае вяселле -- гэта своеасаблiвая народная опера i драма. "Артысты" не адыходзяць ад вясельнага "сцэнару", дзе распiсаны ролi, ёсць завязка, кульмiнацыя, развязка, а "рэжысёрам-пастаноўшчыкам" з'яўляецца галоўны сват цi "стаўбавы".

 У будзённым жыццi заўсёды знаходзiлiся людзi, якiя бралi на сябе тэатральна-мастацкае кiраўнiцтва. Вялiкая роля тут належала скамарохам -- выканаўцам песняў, танцаў, а таксама музыкам, мядзведнiкам, лялечнiкам, акрабатам, арганiзатарам розных забаў.

 Народная творчасць -- аснова прафесiйнага тэатральнага мастацтва, лiтаратурнай творчасцi. Яе ўздзеянне адчуваецца на так званым школьным тэатры, якi атрымаў найбольшае распаўсюджанне на тэрыторыi Беларусi ў ХVII ст. Прадстаўленнi тэатра былi для вучняў калегiумаў своеасаблiвым экзаменам па паэтыцы i рыторыцы, акцёрскiм майстэрстве, уменнi весцi дыспуты i распiсваць дэкарацыi. У процiлегласць канонам школьнай драмы памiж рытарычнымi дыялогамi выконвалася iнтэрмедыя -- п'еса-карацелька на жывой народнай мове.

 Пытанне вытокаў народнага тэатра асветлена даследчыкам Мiхасём Каладзiнскiм ва ўступе да тома "Народны тэатр" (серыя "Беларуская народная творчасць", 1983), якi паслужыць педагогу добрым дапаможнiкам. Спатрэбяцца таксама i iншыя крынiцы па фальклоры, каб пазнаёмiць дзяцей з тэкстамi iнтэрмедый. Акрамя гутаркi на першых занятках можна арганiзаваць гульнi, карагоды з удзелам падлеткаў. Калi заняткi праводзяцца на вёсцы, варта зрабiць кароткачасовую фальклорна-этнаграфiчную экспедыцыю з мэтай запiсу народных гульняў (цi даць iндывiдуальнае заданне). Пачаць заняткi можна, напрыклад, з абраду "Жанiцьба комiна", прагляду спецыяльных вiдэазапiсаў i г.д. У распараджэннi педагога шмат варыянтаў, выбар якiх залежыць ад яго магчымасцей i iнтарэсаў.

**Тэма 2**

**УСТУПНАЯ ГУТАРКА ПРА БЕЛАРУСКУЮ БАТЛЕЙКУ**

 **Задачы:** практычнае знаёмства з батлейкавым тэатрам; знаёмства з гiсторыяй старадаўняга лялечнага тэатра, яго разнавiднасцямi.

 Новыя заняткi рэкамендуецца пачаць з прагляду ў батлейкавым тэатры традыцыйнага спектакля. З гэтай мэтай варта наведаць у Мiнску Беларускi навукова-метадычны цэнтр гульнi i цацкi (вул.Някрасава, 5а), "Беларускую хатку" (фiлiял Лiтаратурнага музея Максiма Багдановiча -- вул.Рабкораўская, 14), iншыя ўстановы, дзе маецца батлейка. Педагог, якi праводзiць заняткi, можа сам паказаць спектакль "Цар Iрад" i некалькi iнтэрмедый або арганiзаваць прагляд дыяфiльма, вiдэазапiсу\*. Там, дзе гэта немагчыма, можна зрабiць для дзяцей выставу лiтаратуры, iншых матэрыялаў па батлейцы. Аб гiсторыi лялечнага тэатра перад пачаткам спектакля могуць расказаць супрацоўнiкi вышэйназваных устаноў.

 \*Запiсы можна набыць у Беларускiм навукова-метадычным цэнтры гульнi i цацкi.

 Слова "батлейка" пайшло ад польскай назвы горада Вiфлеема (Betleem), дзе нарадзiўся Iсус Хрыстос. Другi варыянт назвы старадаўняга тэатра -- *вяртэп***.** Яго яшчэ называлi*яселка***,** *батляемка, остлейка, жлоб.*

 Першыя звесткi пра тэатр батлейкавага тыпу, якi на рэлiгiйнае свята пераносiлi цi перавозiлi ад храма да храма, адносяцца да часу жыцця старажытнагрэчаскага гiсторыка Герадота (ён жыў недзе з 490 цi 480 да 430 цi 424 г.да н.э.). Даследчыкi лiчаць, што лялечны тэатр узнiк у Заходняй Еўропе, затым трапiў у Польшчу, дзе меў назву "шопка", на Украiну (вяртэп) i ў Беларусь (ХVI ст.). Ад езуiтаў, а потым шкаляроў i семiнарыстаў батлейка перайшла да местачковых рамеснiкаў i сялян. Дзякуючы iм рэпертуар тэатра ўзбагацiўся бытавымi жартоўна-сатырычнымi сцэнамi i распаўсюдзiўся па ўсёй Беларусi.

 Шырокае бытаванне народнага тэатра спарадзiла некалькi тыпаў батлеек: адна-, двух-, трох'ярусныя з своеасаблiвай архiтэктурай i сiстэмай разнастайных лялек -- ад найбольш распаўсюджаных аб'ёмных на драўляным цi металiчным шпянi, якiх рукi батлеечнiка ("раёшнiка", "лялькавода") вадзiлi па шчылiнах у падлозе сцэны, да лялек пальчаткавых, лялек-марыянетак (на нiтках), якiмi кiравалi зверху, i лялек плоскiх, народнага тэатра ценяў, так званага "жлоба".

 У верхняй частцы батлейкi адбывалiся сцэны нараджэння Хрыста (таму спектаклi праводзiлiся на Каляды). На нiжнiм паверсе iнсцэнiравалiся мiстэрыяльныя\* драмы "Цар Iрад", "Цар Максiмiлян", "Цар Мамай", "Цар", "Машкарад", "Лодка" i народныя iнтэрмедыi "Мацей i доктар", "Антон з казой i Антонiхай", "Вольскi -- купец польскi", "Iрадыяда", "Рыгор i франт", "Барыня i доктар", "Цыган i цыганка", "Яўрэй i казак", "Скамарох з мядзведзем" i iнш. Паказ спектакля суправаджаўся музыкай батлейкавага ансамбля: скрыпка, цымбалы, бубен; скрыпка, бубен; скрыпка, цымбалы; гармонiк.

 \*Мiстэрыя -- паходзiць ад грэчаскага mysterion -- таямнiца, таемства -- жанр заходнееўрапейскага сярэдневяковага рэлiгiйнага тэатра ХIV--ХVI стст., якi прапагандаваўся ў Беларусi езуiтамi, каталiцкiмi i унiяцкiмi мiсiянерамi.

 Фалькларысты ХIХ--ХХ стст. запiсалi нямала батлейкавых тэкстаў. Маюцца фотаздымкi аўтэнтычных батлеек i лялек, адзiнкавыя з якiх зберагаюцца ў музеях. Бытаванне народнага лялечнага тэатра, па сутнасцi, спынiлася ў 2-й палове ХIХ ст.

 Мал.1. Магiлёўская батлейка канца ХIХ ст. Захоўваецца ў Дзяржаўным музеi этнаграфii ў г.Санкт-Пецярбурзе (iлюстрацыя з кнiгi "Русские народные городские праздники, увеселения и зрелища")

 Адраджэнне батлейкi супадае з перыядамi нацыянальнага адраджэння. У 20-я гады батлейкавыя спектаклi наладжвалiся ў Маскве i ў Мiнску. У часы перабудовы традыцыi старадаўняга тэатральнага мастацтва былi адноўлены Яўгенiяй Лiс i Алесем Ласём у вёсцы Зарудзiчы Смаргонскага раёна. Беларуская батлейка праходзiць новы этап адраджэння: яна ўпэўнена ступае ў дзiцячы садок i школу.

**Тэма 3**

**БУДОВА РОЗНЫХ ВIДАЎ СТАРАДАЎНIХ ТЭАТРАЎ.**

**ВЫРАБ БАТЛЕЙКI**

 **Задачы**: знаёмства з будовай старадаўнiх беларускiх тэатраў; выраб батлейкавых скрынак па чарцяжах, апiсаннях, фотаздымках.

 У Беларусi iснавала некалькi вiдаў старадаўнiх тэатраў. Вядомыя тэатразнаўцы Г.Барышаў i А.Саннiкаў налiчваюць iх шэсць: аднапавярховыя (панарамныя); двухпавярховыя з лялькамi, якiя рухалiся, i кананiчным афармленнем; двухпавярховыя са спецыяльнай вежкай; батлейкi, пабудаваныя па прынцыпе тэатра ценяў; батлейкi з празрыстымi дэкарацыямi, якiя мянялiся ў час спектакля; батлейкi-"зоркi".

 Разгледзiм будову некаторых з iх. Да п е р ш а г а в i д у адносiлiся аднаярусныя скрынкi, якiя нагадвалi хату з дахам. Звычайна пярэдняя сцяна была палатнянай i падымалася як заслона. У такiх батлейках паказвалася нараджэнне Хрыста i пакланенне вешчуноў.

 Вось некаторыя тагачасныя апiсаннi батлеек д р у г о г а в i д у.

 **Батлейка ў Мазыры, Бабруйску, Рэчыцы, Капаткевiчах, Парычах, Беразiно.** "Вяртэп робiцца з габляваных дошак у выглядзе чатырохвугольнай скрынкi -- паўтара або два аршыны\* ў вышыню i адзiн у шырыню. Гэта скрынка якраз пасярэдзiне раздзяляецца перагародкай на два ярусы -- верхнi i нiжнi". (Зап.Н.Яцко ў канцы ХIХ ст.)

 \*Аршын -- 0,711 м

 **Батлейка на Смаленшчыне.** "Вяртэп быў двух'ярусны; верхнi паверх уяўляў пячору нараджэння Хрыстова. У нiжнiм ярусе адбывалiся зямныя дзеяннi, пачынаючы са з'яўлення Iрада". (Зап.У.Дабравольскi ў пачатку ХХ ст.)

 Т р э ц i в i д батлейкi падобны на хатку са страхой, дзе пярэдняя сцяна -- палатняная заслона.

 **Батлейка на Мiншчыне.** "Зверху на батлейцы зроблена невялiкая вежа (накшталт мезанiна на доме); яна бывае круглая, шасцiвугольная або нават квадратная. У ёй з боку гледачоў знаходзяцца дзверцы. Падлога ў гэтай вежы -- дыск, якi круцiцца на вертыкальнай восi. Па краях дыска прымацаваны лялькi ў выглядзе хлопцаў i дзяўчат, якiя трымаюцца за рукi. Гэта i ёсць Камароўскае вяселле". (Зап.В.Станкевiч у канцы ХIХ ст.)

 Ч а ц в ё р т ы в i д быў выяўлены ў г.Сураж Вiцебскай губернi. Батлейка мела выгляд "трохкупальнай царквы, прымацаванай знiзу да лаўкi. Сцены царквы былi зроблены з тонкага каленкору, прамочанага тлушчам. Унутры, пад купаламi, падвешаны жалезныя абручы з замацаванымi на iх фiгурамi дзеючых асоб i падсвечнiкам у цэнтры. Батлеечнiк сядае ззаду такой батлейкi, адчыняе дзверцы, запальвае свечкi i адпаведна з ходам дзеяння паварочвае абручы. На пярэднiх сценках батлейкi атрымлiваюцца павялiчаныя выявы дзеючых асоб". (Зап.Е.Раманаў, надрук.у 1898 г.)

 Батлейкавы тэатр у ХVII--ХIХ стст., распаўсюджаны пераважна на Вiцебшчыне, называўся *жлоб* (так называлi яслi для кармлення жывёлы; паводле бiблейскай легенды, Хрыстос ляжаў у яслях пад час пакланення трох каралёў). Жлоб нагадваў двух'ярусную трохкупальную царкву. Нiжнi ярус складваўся з трох аддзяленняў. У сярэднiм, за шклом, былi нерухомыя лялькi ("пакланенне вешчуноў"), сiлуэты якiх ад святла свечкi адлюстроўвалiся на задняй сценцы. Астатнiя сцэны абодвух ярусаў, што былi заклеены прамасленай паперай-экранам, служылi для паказу нараджэння Хрыстова з дапамогай статычных лялек. Вярчэнне iх адбывалася не абавязкова з удзелам батлеечнiка. Часта для гэтага выкарыстоўвалася спецыяльнае прыстасаванне, якое дзейнiчала ад цяпла свечкi.

 П я т ы в i д не быў вядомы суседнiм народам. Да яго адносiцца тэатр Патупчыка.

 **Докшыцкая батлейка.** "Яго батлейка -- "вяртэп" -- гэта простая вялiкая двух'ярусная скрыня з двума аддзяленнямi для сцэн. Памеры яе былi прыкладна 1,5х1,5 м. У верхняй частцы скрынi размяшчалiся два пеўнi. Прадстаўленне пачыналася бойкамi i спевамi пеўняў, i толькi пасля гэтага на сцэну выходзiлi персанажы.

 Скрыня iлюмiнавалася васковымi свечкамi, якiя знаходзiлiся на ўстаўных планках у бакавiнах батлейкi. У мэтах перасцярогi ад пажару ў скрынi былi зроблены дзве бакавыя вузкiя камеры, сценкi якiх з аднаго боку былi абабiты бляхай. Другая сценка камеры, блiжэйшая да месца дзеяння лялек, была са шкла, абклеенага звонку тонкай паперай. У камерах, дзе былi запалены свечкi, зверху ўстаўлялiся вузкiя палоскi люстэркавага шкла, якiя ўзмацнялi i рэгулявалi святло.

 Пастаноўкi Патупчыка былi галоўным чынам двухактавыя, таму скрыня мела два аддзяленнi: верхняе i нiжняе. Наяўнасць двух ярусаў сцэн давала магчымасць хутка мяняць месца дзеяння, а па ходу прадстаўлення -- дэкарацыi. Дэкарацыi былi празрыстыя, iх малявалi на папяроснай паперы i ўстанаўлiвалi па бакавiнах скрынi -- спераду крынiцы святла. Асобныя прадметы (дрэўцы, кусцiкi i г.д.) прылеплiвалiся да дна яруса воскам. Дэкарацыi па ходу прадстаўлення мянялi два разы..." (Успамiны А.Дзешавога пра дзейнасць тэатра ў 1909--1916 гг.)

 Апошнi ш о с т ы в i д батлейкi апiсаны Ю.Крачкоўскiм у кнiзе "Быт западнорусского селянина": "Звязду" майструюць так. На раму ад рэшата цi сiта наклейваюць прамочаную салам цi алеем паперу i замацоўваюць на падставачнай жэрдцы для зручнага пераносу з аднаго месца на другое. Каб гэты круг меў выгляд зоркi, да яго ў чатырох--шасцi пунктах прымацоўваюць пiрамiдальныя "рогi" i дзеля прыгажосцi абгортваюць iх рознакаляровымi папяровымi махрамi. Затым робяць новае невялiкае кола, па акружнасцi якога наклейваюць выразаных з паперы салдацiкаў, коннiцу або пяхоту. Колца замацоўваюць на палачцы. Калi ўставiць у раму "звязды" свечку (у пакоi не павiнна быць светла) i паварочваць колца з наклеенымi салдацiкамi, то тым, хто стаiць з пярэдняга боку "звязды", уяўляецца, што iдзе бясконцая колькасць войска".

 Па-за гэтай класiфiкацыяй аказалiся некаторыя iншыя батлейкi. Маюцца старадаўнiя тэатры, што не адносяцца да пэўнага вiду батлеек. Напрыклад, у Магiлёве бытавала трох'ярусная батлейка, тэкст якой у 1905 г. ад батлеечнiка Васiля Бутомы запiсаў Е.Раманаў. Акрамя таго, iснавалi батлейкi ў выглядзе куфра, а таксама па тыпе марыянетак i пальчаткавых лялек.

 Цiкавая скрынка з лялькамi (пад назвай "Ягорый") апiсана П. Шэйнам у ХIХ ст. У скрынцы быў спецыяльны механiзм, якi круцiў фiгуркi коней, а пасярод iх узвышаўся на белым канi Ягорый (Юрый). Паказы праводзiлiся на Юр'еў дзень i суправаджалiся выкананнем абрадавых песень, iмправiзаваных тэкстаў у гонар мiфалагiчнага апекуна земляробства i жывёлагадоўлi.

 Больш часу варта адвесцi на выраб батлеек у сталярнай майстэрнi. Для гэтых мэтаў неабходны добра пагабляваныя дошкi таўшчынёй 1--1,5 см. Каб атрымаць патрэбную шырыню дошак, iх склейваюць мiж сабой. Можна выкарыстоўваць i фанеру, але гэта будзе адыходам ад традыцый.

 У дапамогу педагогам i юным майстрам падаюцца схемы вырабу батлейкавых скрыняў (мал.2) -- франтальная праекцыя *(а)*, зборная канструкцыя 2-га яруса -- верхняга *(б)*, гарызантальны разрэз 2-га яруса *(в)*, выгляд з адваротнага боку *(г).* Лiчбы на чарцяжах абазначаюць адлегласць у сантыметрах. Памеры i будова першага i другога ярусаў аналагiчныя. Мацаванне дэталяў вырабу мiж сабой можна рабiць пры дапамозе клею, цвiкоў i шрубаў. Сценкi батлейкi добра шлiфуюцца, пры неабходнасцi пакрываюцца марылкай.

 Можна вырабляць i прасцейшую батлейку, якая распрацавана ў БЦГЦ (мал.3). Шматфункцыянальная шырма "Батлейка" дае магчымасць выкарыстоўваць яе як тэатр ценяў, марыянетачны, пальчаткавы, лялечную эстраду i iнш.

 Гэты тэатр лялек таксама можна вырабляць з фанеры (таўшчыня 3 мм) i драўляных рэек (2,5х2,5 або 3,0х3,0). Да пярэдняй рамы (1) на петлях мацуюцца бакавыя рамы (2,3) i дзверцы (4,5). Перакладзiна (8) устаўляецца ў адпаведныя адтулiны бакавых рам. Яна служыць для трымання шырмы з тканiны. Для выкарыстання тэатра пад батлейку ўстаўляюцца дадатковыя палiчкi (6,7) у якасцi нiжняга i верхняга ярусаў. На нiжняй палiчцы можна асобна ставiць цацачны спектакль, гуляць з марыянетачнымi i iншымi лялькамi. За пярэднюю раму можна прымацаваць спецыяльныя рамкi для тэатра ценяў i лялечнай эстрады. У нiжняй частцы шматфункцыянальнага тэатра можна змайстраваць скрынку для захавання лялек-персанажаў. Такая батлейка зручна складваецца i добра транспартуецца.

 Мал.2. Батлейка магiлёўскага тыпу

 Мал.3. Шматфункцыянальная шырма "Батлейка".

 1 -- пярэдняя рама; 2, 3 -- бакавыя рамы;

 4, 5 -- дзверцы; 6, 7 -- палiчкi; 8 -- перакладзiна

**Тэма 4**

**АПРАЦОЎКА I АФАРМЛЕННЕ БАТЛЕЙКI**

 **Задачы:** даць не толькi тэарэтычныя веды, але i першапачатковыя навыкi практычнага афармлення батлеек хаця б у адным вiдзе дэкаратыўна-прыкладнога мастацтва.

 Важнае значэнне ў афармленнi старадаўняга лялечнага тэатра мае захаванне i пераемнасць беларускiх традыцый. Гаворка iдзе не пра капiраванне асобных тыпаў батлеек, а пра набыццё i захаванне самога "почырку" ў афармленнi з пэўнай стылiзацыяй. Раскрыем паэтапна некаторыя сакрэты як былых, так i сучасных майстроў.

 **Апрацоўка вырабу.** Не выключана, што ў вырабленай скрынi засталiся расколiны, драпiны i iншыя дэфекты. Тут неабходна ш п а т л ё ў к а, якую наносяць вострым канцом шпатэля i вытрымлiваюць 2--3 гадзiны. Пры неабходнасцi шпатлёўку наносяць яшчэ раз, а паверхню шлiфуюць. Калi гэта робiцца ўручную, то выкарыстоўваюць шлiфавальныя шкуркi № 2, 1, 0, якiя ўмацоўваюць на мяккi матэрыял (гума, войлак, пенапласт). Палiруюць уздоўж валокнаў. Скрыню можна пакрываць i ш п о н а м (спецыяльнай тонкай стружкай), якi не толькi схавае дэфекты, але i надасць вырабу асаблiвую прыгажосць, выгляд натуральнасцi драўнiны.

 Калi не ўжываецца шпон, то прыбягаюць да марэння.

 М а р ы л к i (фарбавальнiкi) таксама iмiтуюць драўнiну пад каштоўныя яе пароды. Лепш выбраць карычневыя колеры. Калi батлейка двух'ярусная, то верхнi паверх унутры (неба) фарбуецца найчасцей у блакiтны колер, нiжнi паверх (палац) можна зрабiць шэра-блакiтным цi бардовым, карычневым, зялёным (дапускаецца i стракатасць). Пажадана выкарыстоўваць тканевыя фарбавальнiкi, гуаш, нiтраэмаль. Пасля высыхання паверхню зноў шлiфуюць i пакрываюць л а к а м. Для гэтых мэтаў ужываюцца бясколерныя i няшкодныя нiтралакi, якiя хутка высыхаюць (НЦ-218, НЦ-221, НЦ-222, НЦ-228), а таксама разбаўляльнiкi № 646--648. Iх можна наносiць пэндзлем, тампонам, распыляльнiкамi.

 **Аздабленне.** Пры аздабленнi батлейкi выкарыстоўвалi розныя вiды дэкаратыўна-прыкладнога мастацтва: а п л i к а ц ы я с а л о м к а й, т р а д ы ц ы й н ы я в ы р а б ы з с а л о м к i, в ы ц i н а н к а ( у з о р ы з п а п е р ы ), м а с т а ц к i р о с п i с, р а з ь б а, в ы ш ы в а н н е .

 Мал.4. Аднаярусная батлейка. Афармленне выцiнанкай

 Мал.5. Аднаярусная батлейка. Разьба па дрэве. Аплiкацыя саломкай

 Калi вы афармляеце двух'ярусную батлейку, памятайце, што на верхнiм ярусе паказвалi бiблейскiя сцэны, звязаныя з нараджэннем Iсуса Хрыста. Аздабленне было багатым, маляўнiчым, з элементамi царкоўнай атрыбутыкi (крыж, абразы, выявы анёлаў i г.д.). Задняя сцяна "была распiсана рознымi фiгуркамi, у цэнтры размешчана высокая, абклееная "залатой" паперай паўкруглая арка, у глыбiнi якой знаходзiлася невялiкае ўзвышэнне накшталт царкоўнага аналоя. З бакоў мелiся дзве меншыя аркi, яны служылi ўваходам i выхадам для лялек", -- такое апiсанне прыводзяць батлейказнаўцы (Гiсторыя беларускага тэатра. Мн., 1983. Т.1. С.100). Столь можна "абсыпаць" зоркамi, выкарыстоўвалiся таксама кавалачкi каляровага шкла, люстэрка. Колеры павiнны быць узнёсла-светлымi: блакiтны, белы, разбелена-сiнiя, а таксама жоўтыя гамы, бо верхнi ярус -- гэта неба, месца Бога i святых. Афармляецца ён у выглядзе царквы, каменнага грота.

 Нiжнi ярус афармляўся як палац цара Iрада, у iм жа адбывалiся i бытавыя сцэнкi. У цэнтры ўзвышаўся трон, з левага боку таксама стаяла крэсла. Уваход у пекла быў выкананы ў выглядзе галавы пачвары з выскаленымi зубамi\*.

 \*Карнач П. Тэатральна-дэкарацыйнае мастацтва // Гiсторыя беларускага мастацтва: У 6 т. Мн., 1989. Т.3. С.354.

Найлепш мастацкае афармленне батлейкi падаецца ў адпаведным раздзеле кнiгi Г.Барышава, А.Саннiкава. "Беларускi народны тэатр батлейка" (Мн., 1962. С.66-81).

 Сцены некаторых скрыняў афармлялiся лубачнымi малюнкамi. Докшыцкая батлейка Патупчыка мела дзве старанна вышытыя i аздобленыя нiткамi "караляў" заслоны. У верхняй частцы размяшчалiся два пеўнi. Дэкарацыi, якiя мянялiся, малявалi на празрыстай папяроснай паперы i ўстанаўлiвалi наперадзе крынiцы святла. Асобныя аздабленнi (дрэўцы, кусцiкi i г.д.) прылеплiвалiся пры дапамозе воску.

 Мал.6. Двух'ярусная батлейка. Аплiкацыя саломкай

 Мал.7. Двух'ярусная батлейка. Афармленне саломкай

 З большай фантазiяй, творчай выдумкай могуць аздабляцца двое дзвярэй (створак) батлейкi. Тут таксама выкарыстоўваюцца традыцыi беларускага дэкаратыўна-прыкладнога мастацтва. Пажадана ў арнамент увесцi народныя матывы, запазычаныя ў ткацтве, вышыўцы, разьбе, iнкрустацыi. Можна ўскладняць кампазiцыi. Яны могуць аб'ядноўваць геаметрычны або раслiнны ўзоры з зааморфнымi. Аднак неабходна памятаць пра суладнасць усiх частак арнаменту, рытмiчнасць, якая дасягаецца пэўнымi мастацкiмi законамi i прыёмамi (рапортная, сiметрычная, цэнтральная пабудова, арнаментальныя стужкi, свабоднае размеркаванне ўзораў па ўсёй плоскасцi i г.д.)\*.

 \*Для набыцця неабходных ведаў у працы з саломкай паслужыць кнiга Н.Пачынавай i В.Дзехцярэнка "Инкрустация соломкой" (Мн., 1989); артыкулы В.Саматыя ў часопiсе "Пачатковая школа" (№ 5,6, 1994). Пры вырабе беларускiх матываў для складання схемы малюнка будуць карысныя наступныя кнiгi: Гiсторыя беларускага мастацтва: У 6 т.; Жабiнская М. Складзi ўзор сам. Мн., 1992; Фадзеева В. Беларуская народная вышыўка. Мн., 1991; Выяўленчае мастацтва Беларусi. Мн., 1981; Кацер М. Народно-прикладное искусство Белоруссии. Мн., 1972; Курилович А. Белорусское народное ткачество. Мн., 1981; Трызна Д. Беларускiя дываны i габелены. Мн., 1981; Якунина Л. Слуцкие пояса. Мн., 1960.

 Пасля выканання задуманага малюнка (iнкрустацыяй, выцiнанкай, роспiсам) неабходна ў другi раз зрабiць пакрыццё вырабу лакам.

 Мал.8. Фрагмент афармлення батлейкi саломапляценнем

 Акрамя пералiчаных вiдаў мастацтва, афармленне ўнутраных сцен батлейкi можа ажыццяўляцца пры дапамозе прыклейвання спецыяльна падабранай тканiны з прасцейшым малюнкам або шпалераў. Пасля лакiравання прыклейваецца насцiл падлогi тэатра (штучнае футра).

 Надвершша батлейкi, шматпрамянёвую зорку "звязду", можна аформiць па-рознаму. Асаблiва прыдатная тут разьба. Зорка бывае 5, 6, 8, 9, 12, 16-прамянёвай. Часцей на батлейках выкарыстоўвалася шасцiпрамянёвая, так званая зорка Давiда. (На вырабах БЦГЦ практыкуецца васьмiканцовая.)

 Правядзенне практычных заняткаў патрабуе ад педагогаў спецыяльных ведаў i ўменняў.

 Простыя палоскi, ланцужкi, што выкарыстоўваюцца ў неглюбскiх ручнiках, надаюць усяму дэкору карункавую лёгкасць. Па iх можна вучыцца складаць узор з саломкi.

 Геаметрычны арнамент старадаўнейшы чым раслiнны, i больш загадкавы. Даследчыкi не раскрылi ўсе яго таямнiцы, сiмвалiчны сэнс. Квадраты, прамавугольнiкi, трохвугольнiкi, ромбы, зорачкi аб'ядноўваюцца ў адпаведную суладную кампазiцыю, якой з'яўляецца народны арнамент. Арнамент можна пабудаваць i самому.

**Тэма 5**

**ТРАДЫЦЫЙНЫЯ ПРАДСТАЎЛЕННI. ДРАМА "ЦАР IРАД".**

**СЮЖЭТ. ВОБРАЗЫ**

 **Задачы:** разгляд асноўнага сюжэта i вобразаў прадстаўлення "Цар Iрад"; знаёмства з варыянтамi тэкстаў.

 У аснову сюжэта традыцыйнага батлейкавага прадстаўлення пакладзена бiблейская гiсторыя пра нараджэнне Выратавальнiка. Пачаць размову вам дапаможа пераказ бiблейскай гiсторыi "Нараджэнне Iсуса Хрыста", зроблены пiсьменнiкам Уладзiмiрам Лiпскiм у кнiзе "Як Бог стварыў свет" (1993):

 "Непадалёку ад горада Iерусалiма жылi нашчадкi цара Давiда. Мужа звалi Iаакiм, а жонку -- Анна.

 Муж i жонка нiколi не ганарылiся, што яны з царскага роду. Жылi сцiпла, не ведалi нi ляноты, нi гулянак. Любiлi Бога i рабiлi людзям дабро.

 Але iх напаткала адна бяда. Не мелi дзяцей. Цяжка i горка было iм ад гэтага. Часта плакалi i не пераставалi малiцца. Кожным разам Анна паўтарала:

 -- Калi ў мяне народзiцца дзiця, аддам яго на служэнне Богу.

 Мiласэрны Бог пачуў малiтву Анны. I ў яе нарадзiлася дачка Марыя. Здаецца, само сонца ўвайшло ў iхнюю хату.

 Удзячная i шчаслiвая, Анна не забывалася пра сваё абяцанне. I як толькi дачушцы Марыi споўнiлася тры гады, яна прывяла яе ў храм. Пакiнула там, каб выхавалi па божых запаветах. З дзяцiнства Марыя пачала чытаць свяшчэнныя кнiгi, малiцца Богу. Была вельмi паслухмянай i працалюбiвай. Навучылася прасцi, ткаць, шыць.

 Калi Марыi споўнiлася чатырнаццаць гадоў, яна засталася сiратой. Памерлi яе бацька i мацi. А тут яшчэ закончыўся курс яе навучання i выхавання ў храме. Што рабiць?

 Выходзiць замуж Марыя не збiралася. Вырашыла: верна служыць Богу, жыць для яго аднаго i заўсёды заставацца дзяўчынай.

 Святую сiротку запрасiў да сябе жыць васьмiдзесяцiгадовы набожны Iосiф. Жыў ён адзiн. Жонка памерла, а дарослыя дзецi жылi асобна. Гэты стары i замянiў Марыi бацьку, стаў яе апекуном.

 Iосiф жыў бедна, цяслярыў i тым зарабляў на хлеб. А Марыя вяла хатнюю гаспадарку, рукадзельнiчала. У вольны час малiлася, чытала свяшчэнныя кнiгi.

 Аднойчы яна чытала кнiгу прарока Iсаi, i ёй вельмi спадабалася тое месца, дзе прарок гаварыў аб нараджэннi Выратавальнiка ад святой Дзевы. Марыя загарнула кнiгу i падумала: "Як бы я жадала быць хаця б служанкаю ў той святой Дзевы".

 I раптам яна пачула голас: "Радуйся, святая Марыя! Бог з табой. Блаславёная ты мiж усiх жанчын!"

 Каля яе стаяў Божы пасланнiк -- анёл. Ён завiтаў у бедную хату з добрай весткай:

 -- Цябе, святая Марыя, палюбiў Бог за тваю дабрадзейнасць. Ты народзiш сына, назавеш Iсусам.

 -- Як жа ад мяне народзiцца сын?.. -- здзiвiлася Марыя.

 Анёл супакоiў яе:

 -- Дух Святы сыдзе на цябе, i ты народзiш Сына Божага!

 -- Я раба Бога, -- адказала Марыя. -- Няхай будзе са мною так, як хоча Бог...

 Анёл у тое ж iмгненне пакiнуў Марыю.

 Аднойчы рымскi iмператар, якому тады належала Iзраiльскае царства, загадаў правесцi ўсенародны перапiс. Ён хацеў ведаць, колькi ў яго валоданнi чалавек, дзе жывуць, колькi iм гадоў. Кожны павiнен быў запiсацца там, адкуль родам.

 Вось i адправiлiся Iосiф i Марыя ў невялiкi гарадок Вiфлеем пад Iерусалiмам, каб запiсацца там. Прыйшлi вечарам, а пераначаваць няма дзе, бо вельмi ж багата народу сабралася.

 Iосiф i Марыя непадалёку ад гарадка знайшлi пячору, у якую пастухi ў непагадзь заганялi авечак. Яна на той час пуставала. I падарожнiкi ўзрадавалiся такой начлежцы, бо вельмi ж стамiлiся.

 Ноччу ад святой Дзевы Марыi нарадзiўся даўно абяцаны людзям Выратавальнiк свету, гасподзь наш Iсус Хрыстос.

 Запомнiце, дзецi, Выратавальнiк наш нарадзiўся не ў царскiм палацы, не ў багатай сям'i, а ў халоднай i сырой пячоры. Святая мацi Марыя паклала немаўля на жорсткую салому.

 Цяпер, можа, вам будуць зразумелыя словы Iсуса Хрыста, якiя ён сказаў, калi вырас: "Хто апранае i кормiць бедных, той дапамагае мне".

 Вось чаму, калi вы хочаце зрабiць што-небудзь прыемнае Iсусу Хрысту, цару неба i зямлi, то заўсёды дапамагайце бедным людзям, дзецям-сiротам, iнвалiдам. Вы ж помнiце, мацi Сына Божага Марыя сама была сiратою.

 Той ноччу да пастухоў, якiя начавалi з атарамi авечак непадалёку ад пячоры, прыляцеў анёл i абвясцiў радасную навiну: "Нарадзiўся Сын Божы, Выратавальнiк свету!"

 З неба лiлiся цудоўныя гукi. Спяваў хор анёлаў. Яны вiталi маленькага Iсуса, Цара i Творцу, якога Бог прыслаў да людзей, каб зрабiць iх добрымi i мiласэрнымi.

 Над пячорай, дзе нарадзiўся Iсус Хрыстос, усю ноч зiхацела незвычайна прыгожая зорка. I бачылi яе ў тую ноч многiя людзi на Зямлi. Але не ўсе ведалi, у гонар каго запалiў яе сам Бог".

 Батлейкавая iнтэрпрэтацыя гэтага сюжэта дае магчымасць для розных варыянтаў прадстаўлення.

 У верхнiм ярусе знаходзiцца Марыя з дзiцём на руках (дзiця можа быць у калысцы або на саломе), побач Iосiф. Iншым разам паказваюць кароў i авечак. Анёлы спяваюць кант пра нараджэнне Iсуса Хрыста. Два пастухi i тры каралi пакланяюцца Выратавальнiку. Затым анёл паведамляе пра небяспеку i сям'я ўцякае ў Егiпет. Далейшае дзеянне пераносiцца на нiжнi ярус.

 Цар Iрад загадвае воiну (воiнам) iсцi i забiць усiх дзяцей. Рахiль просiць пашкадаваць яе малога. Але зладзейства здзейснiлася. За вялiкiя грахi Смерць адразае касою галаву Iраду, а Д'ябал (Сатана, Чорт) забiрае мёртвага ў пекла.

 Каб лепш пазнаёмiцца са зместам народнай драмы, варта пачытаць i прааналiзаваць некаторыя варыянты тэксту. Некалькi найбольш поўных з iх было запiсана на Магiлёўшчыне.

 Пры знаёмстве з наступным тэкстам, як i з iншымi, педагогу неабходна асвяцiць пытаннi спецыфiкi фальклорнага матэрыялу, якi адлюстроўвае пэўны гiстарычны перыяд i пару занатавання яго. Асаблiвая ўвага павiнна быць звернута на дакладнасць падачы фалькларыстам тагачаснай лексiкi i дыялектызмаў. Даць паняцце царкоўнаславянскай мовы. Пры аналiзе тэксту робiцца тлумачэнне незнаёмых слоў.

 А л т а р -- узвышанае месца ў храме, на якiм адбываецца царкоўны рытуал.

 А н ё л -- нябеснае стварэнне, што служыць у Бога i мае значэнне "iм пасланы".

 Б о г а г л а с н i к -- пераважна унiяцкi зборнiк песнапенняў рэлiгiйнага зместу ХV--ХIХ стст. на беларускай i iншых мовах, што выкарыстоўваецца ў час набажэнства, хрэснага ходу i народных свят. Змяшчаў гiмны, календы, канты, псалмы i iнш. Праследаваўся праваслаўнай царквою.

 I р а д -- правiцель Палесцiны, дзе нарадзiўся Iсус.

 К а н т -- бытавая харавая песня-гiмн ХV--ХVIII стст., якая выконвалася пераважна ў калядным, валачобным, вясельным абрадах, у спектаклях школьнага тэатра i батлейкi. Асноўныя жанры: псалмы (рэлiгiйная тэматыка), вiваты (праслаўляльныя i ўрачыста-прывiтальныя), жартоўныя, лiрычныя, пакаяльныя песнi i iнш. У 1680 г. С.Полацкi i В.Цiтоў стварылi першы зборнiк рускiх кантаў. Многiя беларусы ўваходзiлi ў склад патрыяршага i гасударавых пеўчых дзякаў у Новадзявочым i iншых манастырах у Маскве.

 П а н а м а р -- царкоўны служыцель.

 Т р а п а р -- адзiн з традыцыйных жанраў праваслаўнай царкоўнай музыкi, якiя ўваходзяць у розныя злучэннi вялiкiх формаў, напрыклад, усяночную, панiхiду i iнш. Жанры: акафiст, прыпеў, славаслоўе, велiчанне, гiмн, канон i многiя iншыя.

 Тэкст батлейкавага прадстаўлення на Магiлёўшчыне змешчаны ў "Белорусском сборнике" Е.Р.Раманава.

**ЦАР IРАД**

Сцэна 1-я

 Прадстаўленне пачынае Панамар, якi запальвае свечкi. Хор пяе трапар "Ражство тваё, Хрысце, божа наш", а пасля вершы з Богагласнiка:

 Iсконi бысць тако

 Вяселле днесь, яко

 Зямля ўся сагласно лiкуе,

 Цэрквi афяруе,

 Бога на зямлi паказуе,

 Атверзi днесь врата

 Царкоўныя ўсе злата,

 Алтар Богу прадастаўлены,

 Iдзi жэ Хрыстос раждзённы,

 Як Бог палажоны.

 *З'яўляецца Анёл.*

Анёл са свячою

 Да свецiць табою,

 Божы свяцiльнiк,

 Неўгасiмы *i г.д.*

Сцэна 2-я

У гэтай сцэне паказваецца выгнанне Адама i Евы з раю.

 Х о р *(спявае)*

 Вопль бысць празельны

 У прадрайскай стране:

 Плакаўся Адам i Ева,

 Iз раю iзгнаны.

 Гасподзь жа, прышэд,

 Адама глашае:

 "Гдзе есi, Адаме?"

 Да сябе прызывае.

 Адам жа скрыўся

 Ад такога стыда,

 Лiствiям прыкрыўся,

 Не яўляша вiда.

 "Ой, жено, жено,

 Што мне нарабiла?

 Ты мяне ўласнага

 Iз раю ўдалiла!

 Ой, раю, мой раю,

 Слiчная краiна,

 Ой, раю мой красны...

 Гдзе наша радзiма?"

Сцэна 3-я

 Нараджэнне Хрыста. На верхнiм ярусе пячора i яслi, а ў iх спавiтае немаўля.

 П а с т у х i

 Нова радасць стала,

 Как на небе хвала,

 Над вяртэпам звязда ясна

 Свету вассiяла.

 Прад тым весялiмся,

 Хрысту пакланiмся,

 Яко цару раждзённаму,

 Богу прадвечнаму.

 Просiм цябе, цару,

 Нябеснай афяры:

 Даруй лета шчаслiвае,

 Сяму гаспадару.

 Пастушкi з ягняткам

 Перад сiм жа дзiцяткам

 На каленi ўпалi,

 Главы ўсе скланялi.

Сцэна 4-я

На паклон прыходзяць трое вешчуноў.

 Х о р

 Шэдша тры цары

 Ка Хрысту гасудару.

 *З'яўляецца Iрад.*

 Iрад iх прыгласiў,

 Iдзе жа йдуць, iх спрасiў:

 "Цары Персiдскiя --

 Куды вы iдзёце?"

 Атвяшчама яму:

 -- Iдзём к раждзённаму,

 У яслi палажоннаму

 Дары прынесцi!

 "Iдзiце i мне вазвясцiце,

 I аз пакланюся яму".

Вешчуны прыходзяць да Хрыста i кланяюцца.

 Х о р

 Небеса купна з ангелы лiкуйце,

 Тры цары дары афяруйце!

 Днесь раждзённы,

 У яслi палажонны,

 Между скоцi,

 Зрыцца ў плоцi.

 Нам прарок вяшчаша:

 "Радзiла дзева спасенне наша.

 Што отрака без парока

 Радзiла дзева Марыя ў Вiфлееме".

Вешчуны вяртаюцца назад. Перад iмi з'яўляецца Анёл.

 А н ё л

 Цары Персiдскiя,

 Куды iдзёце?

 Не Iраду лi

 Весць нясёце?

 К Iраду не iдзiце,

 Бо Iрад гаварыў лукава,

 Iдзiце жэ направа!

 В е ш ч у н ы

 Благадарым ангела, архангела,

 Што нам пуць указаў,

 Iсцi направа прыказаў.

 Да Iосiфа з'яўляецца Анёл.

 Х о р

 Iрад хоча отракаў iзбiцi,

 Ангел прыдзе мужу вазвясцiцi,

 Штоб Iосiф у Егiпце

 Ад Iрада скрыўся.

 Умесце тама з младзенцам нахадзiўся.

Сцэна 5-я

 Iрад сядзiць на троне i клiча воiнаў. З'яўляюцца воiны.

 I р а д

 Воi мае, iдзiце

 Сяго младзенца ўбiце!

 *Воiны выходзяць.*

 Х о р

 Iрад славы дабывае,

 Ўсiх младзенцаў убiвае!

 *З'яўляецца Рахiль i плача.*

 Р а х i л ь

 Крыкнула мацi

 Па сваiм дзiцяцi:

 "Ах, убiваюць,

 Мяне няшчаснай астаўляюць.

 Васплачаце, чадзi,

 Iрада радзi --

 Урэмя наступае,

 Дзяцей убiваюць!"

 Х о р

 Не рыдай па чадзех,

 Вазнясе ва адзех

 Бог вянец праслаўных

 Ад Хрыста мне данных.

 Мучанiкам слава,

 Чэсць i дзяржава

 На вечныя векi!

Iрад пасля забойства немаўлят сядзiць на троне.

Сцэна 6-я

 *З'яўляецца Смерць.*

 С м е р ц ь

 Аз есм манархiня,

 Ўсяго свету гаспадыня,

 На ўсякiм месце прабываю,

 Усiх к сабе я прызываю,

 Цары i князi ўсе пад уласнасцю маёй,

 Усiх я выражу касой сваёй.

 Полна табе, Iрад, царствавацi ў свеце,

 Пара табе даўно сядзець у адскай клецi!

 I р а д

 Не хачу я ўмiрацi,

 Хачу яшчэ царствавацi.

 Не хачу па аду шляцца,

 Буду з смерцю ваявацца!

 Воi мае, станьце ў парогу,

 Буду лавiць смерць как могу!

 С м е р ц ь

 О, Iрад пракляты!

 Не хоча паддацца,

 Хоча са мной ваявацца.

 Як крыкну я старшага брата iз ада,

 Будзеш ты знацi,

 Як чад убiвацi!

 Браце, Адзе!

  *З'яўляецца Д'ябал.*

 Д' я б а л

 Што, Iрад пракляты,

 Спорыш з маёю сястрою?

 Сястра, удар яго

 Сваёю касою!

 Как звалiцца яго глава,

 Нам будзе чэсць i слава!

*Смерць сцiнае галаву i гаворыць:*

 Вот вам труп i глава,

 А мне чэсць i слава!

Д'ябал хапае цела i выносiць.

 Х о р

 Чорт жа паказаў пякельныя штукi,

 Узяў грэшнага чалавека ў свае рукi.

 Бяжыць у ад, прысядае.

 Вот суята мiрская!

Сцэна 7-я

Вяртаецца з Егiпта Святое сямейства.

 Х о р

 Ангел у сне прадвяшчае,

 Дзеву назад вазврашчае

 З младзенцам, з младзенцам!

 Мы вас паздраўляем,

 Доўга жыць жалаем:

 Весела жывiце

 I нас наградзiце!

 Мы ж пойдзем у дарогу,

 Прынасiце чэсць i хвалу

 Хрысту Богу!

**Тэма 6**

**АПIСАННI БАТЛЕЙКАВЫХ ПРАДСТАЎЛЕННЯЎ**

**У РОЗНЫХ РЭГIЁНАХ. ЛЯЛЬКI**

 **Задачы:** працяг знаёмства з варыянтамi апiсанняў батлейкавых прадстаўленняў, апiсаннямi лялек-персанажаў.

 Акрамя найбольш вядомых чатырох варыянтаў прадстаўленняў, запiсаных на Магiлёўшчыне фалькларыстамi ў пачатку ХХ ст., захавалiся таксама тэксты (цi звесткi пра iх) з усiх рэгiёнаў Беларусi. У томе "Народны тэатр" змешчаны запiсы з Вiцебшчыны (1912), Духаўшчыны (1883), Мiншчыны (1902), Навагрудчыны (сучасны), Начы (1928), Смаленшчыны (1908), Ваўкавыска (1893), Слуцка (1957), Мазыра (1902) i iнш.

 Тэксты розных рэгiёнаў неабходныя цяпер для адраджэння батлеек у тых жа месцах, дзе яны былi раней. Прапануем пазнаёмiцца з варыянтам слуцкай батлейкi, дзе добра апiсаны лялькi-персанажы.

**Слуцкая батлейка**

**Дзеючыя асобы**

 Ц а р I р а д: доўгiя валасы i барада, плашч пурпуровы, на галаве залатая карона, у правай руцэ жазло.

 Ц а р ы ц а: доўгiя распушчаныя валасы, уся ў белым адзеннi, на галаве карона.

 Г е т м а н: белы кунтуш, зялёныя штаны, на нагах боты, на галаве белая казачная шапка з пяром, у руцэ шабля на "караул".

 Ч у ж а з е м е ц: чорны сурдут, белыя штаны, адна штанiна адарвана ад калена, чырвоная шапка, у правай руцэ белая хустачка, у левай -- палка.

 С е л я н i н: доўгiя светлыя валасы i барада, шэрая свiтка, чырвоны пояс, шапка зiмовая з аўчыны, высокая, сiняя з зялёным аколышкам на версе, на нагах лапцi з лык.

 Ш л я х ц i ц: даматканае карычневае верхняе адзенне, белы саламяны капялюш, боты з лакiраванымi халявамi, у зубах люлька, пузаты.

 В е н г е р а ц: чорнае адзенне, магерка (круглы капялюш з пяром павы) з казырком, за плячыма сундук з таварамi.

 Ш л я х ц я н к а-б а б ы л к а: (асоба з вялiкiмi прэтэнзiямi -- гэта вiдаць па яе адзеннi) блакiтны гарсэт, чырвоная спаднiца ў латкi, жоўты капялюш з пяром, ногi абутыя ў чаравiкi з высокiмi шнураванымi халяўкамi.

 Д о к т а р: чорны фрак, белы гальштук, на нагах шчыблеты, у руках палка з булавой.

 К а з а к: чырвоны мундзiр, зялёны пояс, штаны шырачэзныя, блакiтныя з чырвонымi лампасамi, чорная шапка з аўчыны з чырвоным верхам, боты высокiя са шпорамi, у руцэ нагайка.

 С а л д а т: белая сарочка, падпаясаная скураным поясам, чорныя штаны, шапка белая з чырвонаю акантоўкаю, боты высокiя, у руцэ шабля.

 Я ў р э й: на галаве рыжыя валасы з пэйсамi i гэтакая ж рыжая барада, доўгi чорны замызганы халат (лапсярдак), шапка зiмовая з лiсы, верх аксамiтны, вiдаць белыя шкарпэткi, туфлi з задзёртымi насамi, гарбаты.

 Я ў р э й к а: парык, чорная атласавая сукенка, чорныя валасы, жоўтая хустка.

 Б а б а: шарачковая спаднiца, вялiкi жоўты гарсэт, на галаве вялiкая цёплая хустка (баранаўка), у лапцях.

 А н ё л: белая сукенка дасподу з крыламi, у руцэ зялёная яловая галiнка.

 Д' я б а л: з хвастом, чорны, зграбны, з доўгiмi вушамi i доўгiмi рагамi, зубы белыя i бялкi вачэй пачырванеўшыя.

 В о ў к, к а з ё л i а в е ч к а.

 Т р ы к а р а л е в ы: у каляровых плашчах, залатыя кароны, у руках трымаюць залатыя скрыпкi.

 М у з ы к а -- г а р м о н ь, с к р ы п к а i д у д а.

 Сцэна -- вялiкi пакой, абабiты чырвоным паркалем, двое дзвярэй на процiлеглых баках. Пасярэдзiне сцэны, каля задняй сцяны, стаiць залаты трон.

 Ч у ж а з е м е ц *(уваходзiць з нiзкiм паклонам да публiкi).* Пахвалёны Езус Хрыстус! Вiтаю, вiтаю маiх паноў дабрадзеяў. Таму што я вандрую па чужых краёх i гарадох, я маю расказаць паном пра цiкавае здарэнне. Меў я бацьку чужаземца ў чырвонай макавай сукенцы. Вось выйшаў неяк я на рынак прадаваць кнiжачкi i спаткаў трох трубачоў, i давай яны мяне нагаворваць. I вось прыстаў я да аднаго, але вельмi няўдалага, хацеў навучыцца ад яго навукi, а вывучыў ён мяне гусей красцi, курэй бiць i болей нiчога. Але быў я хлопцам да гэтага спрытным, украў гусака i здохлую курыцу i прынёс да свайго пана, але ён мне так падзякаваў, што ляцеў я з хаты аж у сенцы. I быў я за гранiцай, i там мяне дужа паненкi любiлi, але мне за гэта нiчога не дарылi. I быў я ў аднэй каралеўны, i яна мяне так моцна любiла, што нават кветкi да шлюбу падарыла; але як я ёй надакучыў, дык яна мне бачкi i вусы выдрала i вон выгнала. Маю палку з каралеўства, чым ганяюць чужаземцаў, ёсць на шыi чатыры хусткi, а ў кiшэнi адны пусткi, а пятая ў руцэ пазычаная, i тая ў свой бок паглядае. Маю шапку калярову, што ў матчынай скрынцы мае схову, чатыры рогi дагары i аўчынку са свiной скуры.

 К а з а к *(раптоўна ўваходзiць).* Прывiтанне табе, Цiмоша!

 Ч у ж а з е м е ц. Здароў, брацiшка!

 К а з а к  *(строга).* Ты што тут дурыш?

 Ч у ж а з е м е ц. А ты што кажаш?

 К а з а к. Гавары мне па-латынi.

 Ч у ж а з е м е ц. Косту-мосту, салiгру-малiгру, прыплескантус-цыатантус.

 К а з а к *(крычыць).* Ды што ты гаворыш па-латынi, як бацвiннi! Тут я табе скажу рускiм языком, што сёння Iсус Хрыстос нарадзiўся, таму i я тут апынiўся. Быў такi-та бакаляр, узяў пiкi ў дзве рукi, ды iдзi, дурань, да распускi. *(Б'е чужаземца нагайкаю.)*

Ч у ж а з е м е ц. Ой, пачакай, казачка-лайдачка, я табе па-польску вытлумачу!

 К а з а к *(крычыць).* Не трэба па-польску! Iдзi вон! *(Выкiдае яго за дзверы, потым звяртаецца да публiкi.)* Прашу, панове, пастаранiцца, будзе цар на трон садзiцца.

 Ц а р I р а д *(уваходзiць, сядае на трон i ўрачыста звяртаецца да публiкi).* Сядаю, сядаю на трон адзiны, каб цара i голас не абмiнуў. Я цар Iрад, я ў царскiм пурпуры, i нiхто не павiнен пярэчыць маёй царскай натуры. А паклiкаць да мяне Лейбу! Таму што ў яго мудрая галава, хай ён сёння прыйдзе i пагаворыць.

 Казак хутка выходзiць i вяртаецца з яўрэем.

 Я ў р э й *(з нiзкiм паклонам, прынiжана)*. Iцах-мiцах, манарх-гiцах, бег я з павагаю i радасцю праведаць цара. А што пану цару ад мяне патрэбна?

 Ц а р I р а д. Адкажы мне, Лейба мой любы, колькi месяцаў таму назад нарадзiлася тое дзiця?

 Я ў р э й. Калi пан цар хоча ведаць, бо я без сваiх тамудаў не магу сказаць. *(Крычыць да жонкi.)* Сора Езермоўс, нойдзем талмуд гроўс.

 Яўрэйка ўваходзiць з талмудам.

 Я ў р э й *(чытае).* Барухаты едынай, елегэйну налегой, нiбэлэ татэ, нiбэлэ мамэ, i лiпа высока i корань глыбока, а хто гэту лiпу будзе капаць, той будзе век панаваць. *(Наблiжаецца да цара.)* Ясны цар, ужо дзевяць месяцаў мiнулася, як тое дзiця нарадзiлася. Што знаў, тое i сказаў, няхай мяне цар прабачыць. Падаю да ног. *(Кланяецца цару ў ногi i адыходзiць.)*

 Цар адразу засынае i моцна храпе.

 Д' я б а л *(уваходзiць, нахiляецца да цара i штосьцi шэпча яму на вуха).* Менге-уж слаўны манарх, не будзь такi няўважны. Кажы рыцарам iсцi да Вiфлеему i пабiць усiх нованароджаных, белых (г.зн. дзяўчынак) няхай не чапаюць, а хлопчыкаў усiх знiшчаюць, i свайго сына не мiнай, а ўсiх да аднаго забiвай. *(Адыходзiць.)*

Ц а р I р а д  *(прачынаецца, да публiкi).* Раскажу я вам аб тым, што мне сёння прыснiлася. Быў я з адным сваiм прыяцелем у адным месцы, i ён мне даў добрую параду. Паклiчце да мяне гетмана -- слаўнага пана!

 Казак выходзiць i вяртаецца з гетманам.

 Г е т м а н *(уваходзячы, паважна)*. З'явiўся па загаду, найяснейшы пане, i магу выконваць тваё заданне.

 Ц а р I р а д *(паволi, павучальна).* О, пайдзi да Вiфлеему i знiшчы ўсiх нованароджаных, белых не чапай, а хлопчыкаў забiвай i сына майго не мiнай, усiх да аднаго знiшчай.

 Гетман спешна адыходзiць.

 А н ё л *(уваходзiць смутны).* Ах, цар, цар Iрад, што робiцца ў тваiм родзе! Загiнуў ты бяспечна, страцiў неба навечна.

 Ц а р I р а д *(задзiрлiвым тонам).* А што мне да неба, калi шкада кароны! Лепш быць каранаваным, чым выратаваным.

 Ц а р ы ц а *(уваходзiць, панура)*. Ах, цар, цар, мой мiлы пане, навошта так мяне засмуцiў i ўсiх нявiнных дзетак папалiў? Адных папалiў, другiх забiў i нiкога з iх не ажывiў.

 Ц а р I р а д *(голасна i з гневам)*. Iдзi, адкуль прыйшла, не слухаю тваю параду, толькi на сваё сумленне маю ўвагу.

 Ц а р ы ц а *(заклапочаная, са слязамi).* Ах, пайду, пайду я ў цёмны лес, у высокiя горы, каб мае вочы нiчога не бачылi i вушы не чулi, спаткаю якога звера, каб ён у мяне жыццё забраў.

 Ц а р I р а д *(сурова).* Iдзi, iдзi, паспяшай, сама сябе тым суцяшай.

 Г е т м а н *(раптоўна ўваходзiць, на канцы шаблi нясе ўрачыста галаву каралевiча-дзiцяцi).* Вось выканаў твой загад, знiшчыў усiх дзяцей i сына твайго не мiнуў! От маеш дакумент -- галаву сына твайго.

 Ц а р I р а д *(смутна, мякка).* Ах, галава, галава сына майго, бачу яго забiтага. Бывай, мая любая жонка! О, дайце, дайце мне чым сябе забiць, не хачу я нi аднаго дня, нi адной мiнуты на свеце гэтым жыць. *(Падае з трона на падлогу, на бок -- нежывы.)*

 Я ў р э й *(асцярожна ўваходзiць i гаворыць са злосцю).* Яснавяльможны свiняны кныр! Што ж, васпану, зрабiлася, уся вантроба кроўю залiлася. Я думаў, што ты спiш, аж бачу, што ты смярдзiш. Браў ты з нас i драў ты з нас i крупавыя, i млынавыя, i мякiну, i смяцiну, але ўжо цяпер як вазьму я тваю карону ды сяду на трон i буду каралём над яўрэямi, а ты свiннёю над свiннямi. От каб цяпер мая Сора знала, што я тут крулюю i над усiмi яўрэямi паную. Сора, кум панцен маёхес.

 Яўрэйка ўваходзiць, музыка грае народны танец -- польку. Яўрэй i яўрэйка ў пары танцуюць. Д'ябал раптам уваходзiць i моцна храпе.

 Я ў р э й *(са страхам).* Ой, якi страх! Няхай лепш бярэ маю карону прах.

 Д' я б а л *(паважна)*. Прыйшоў, прыйшоў як па сваёга, бо добрага не зрабiў нiчога. О, нясем, нясем туды, дзе бацька Люцыфер чакае твайго прыбыцця. О, нясем, нясем ды паспяшаем, дзе золата i серабро нас чакае. *(Душыць яўрэя, адыходзiць i цягне яго за сабою. Яўрэйка ўцякае.)*

 К а з а к *(застаўшыся, сам да сябе).* Як вызвалiмся ад свайго пана, будзем пiць гарэлку са збана, будзем пiць i гуляць i ўсiх ляхаў з Расii выганяць. *(Да музыкаў.)* Iграйце мне барыню. *(Музыкi iграюць "казачка", казак скача.)*

 С е л я н i н *(паволi ўваходзiць i кланяецца да публiкi).* Няхай будзе пахвалёны, шапка сiня, верх зялёны. *(Аглядаецца навокал.)* Але ж, мае паночкi, i папаў жа я, як на неба: i сiня, i зялёна, i папялята, i хораша, i харашавата. *(Са здзiўленнем.)* А-ёй, а во яшчэ i царскi трон, сеў бы на ём, але баюся, што стаiць салдатаў ром. *(Сядае на трон.)*

 К а з а к *(сурова).* Ты чаго, мужык, сюды зайшоў?

 С е л я н i н *(ласкава).* Чаму ж, мой панок, не пасядзець трошкi?

 К а з а к. Ды ты не ведаеш, што тут царскi трон?

 С е л я н i н *(са здзiўленнем)*. Што трон, дзе ж трон, калi аднаму няма дзе сесцi, а ты кажаш трон.

 К а з а к. Маўчы, мужык, не балакай. Уставай, дурань, тут месца, дзе цар сядзiць, гэта яго прастол.

 С е л я н i н. Прастол дык прастол, што я -- сабака лезцi пад стол. Сам лезь пад стол.

 К а з а к. Iдзi, дурань, вон! *(Б'е яго нагайкаю.)*

 С е л я н i н *(жаласна)*. Ой, мой панок, не бi мяне па карку, мы ж з табой родныя браты, лепш пойдзем мы з табою ў карчму ды вып'ем там чарку. *(Казак выпускае яго.)*

 С е л я н i н *(да публiкi)*. От, мае ж панкi, што мне гэта першая куцця нарабiла. Мая Агата як наварыла поснае верашчакi, дык я як намакаўся блiнамi, дык ледзь ад стала адарваўся. Ой, ой, а пакуль жа я да парога дабег, дык мой жывот рваўся, як мех; зрабiлася, мае панкi, каля пупа, як ступа, а каля жывата, то як добрая скаварада. Тут яшчэ мая Агата кажа: "Сымон, Сымон, вазьмi па боскаму прыказанню тры лыжкi куццi". А мае ж паночкi, як узяў я гэтыя тры лыжкi куццi, то не пайсцi не пасапцi. Ой, што ж мая Агата нi вырабляла: ды напарыла мне моху, ды чартапалоху, i курынай жоўцi троху дый кажа: "На, Сымон, выпi, можа, i паможа". А я ж, мае паночкi, панкi, як выпiў гэта, дык не памагло, а яшчэ горш прыпякло. Да, мае ж панкi, дзе я нi бываў ужо, ды нiчога не памагае, яшчэ горай забiвае. Каб гэта Бог прынёс каго i каб хто мяне палячыў, то я не ведаю, чым бы я заплацiў.

 Д о к т а р *(уваходзiць).* Ты што мне, мужык, дасi, калi я цябе палячу?

 С е л я н i н *(сур'ёзна)*. А што пану даць?

 Д о к т а р. Ты мне дасi чырвоны слуцкi паясок i сiненькi каўпачок.

 С е л я н i н. Мой панок, не магу я паяска даць, бо будзе мая жонка сварыцца, бо гэта яна мне на свята выткала яго. Але ведаеш, што я дам табе? Дам табе на перапечкi асьмiну грэчкi.

 Д о к т а р. Не патрэбна яна мне.

 С е л я н i н. Ну, мой пан, хаця гэта я страчу, але ўсё ж здароўя сабе дабуду.

 Д о к т а р. Кладзiся.

 Селянiн кладзецца на адзiн бок.

 Д о к т а р. Не, не так!

 Селянiн пераварочваецца на другi бок.

 Д о к т а р. Не на гэты! Кладзiся так, як кладуцца маладыя дзеўкi.

 Селянiн кладзецца жыватом дагары. Доктар б'е яго наводмаш па жываце палкаю з булавою.

 С е л я н i н *(устае).* От, як даў булавою, дык як рукою зняў. А цяпер, каб мая Агата ведала, што я ўжо тут здароў. *(Клiча.)* Агатка, хадзi, хоць мы з табою пойдзем у скокi.

 Жонка ўваходзiць i танцуе з мужыком "Лявонiху".

 С е л я н i н  *(скача i прыпявае).*

 Пайшоў бы я ў скокi,

 Лапцi валакуцца.

 Прыўдарыў бы драпака,

 Аборы рвуцца.

 Скачыце ж, дзеткi, скачыце ж, не шкадуйце лапцяў. Як гэтыя парвуцца, бацька новыя спляце. *(Перастае скакаць i пачынае жулiць.)* Як калiсьцi мужык быў у Рыме, як там хораша, як там прыгожа!

 Ш л я х ц i ц *(якi стаяў тут жа ў натоўпе, са злосцю пытае ў яго)*. А папу рымскага ты тожа там бачыў?

 С е л я н i н. А як жа, паночку, далiбог бачыў! Быў нават на набажэнстве ў касцёле святога Паўла.

 Ш л я х ц i ц. А цi пацалаваў ты яго ў месца, што нiжэй паяснiцы?

 С е л я н i н. Не, паночку, з-за шляхоты не мог дабiцца.

 Раптам уваходзiць венгерац i крычыць зычным голасам да публiкi, як бы перашкаджае расказу селянiна.

 В е н г е р а ц. А сам-басам, я венгерац, у гэтым часе, маю алей-пралей ад зубных балей, ад парушэння жывата, прашу ў мяне купляць, я за гэта не буду грошай браць, але мне толькi з харошай дзяўчынаю ўдастоль патанцаваць.

 Ш л я х ц я н к а - б а б ы л к а *(уваходзiць, звяртаючыся да доктара)*. Прывiтанне пану доктару. Я нi хвора, нi здарова, але хачу параiцца з панам доктарам.

 Д о к т а р. А можа, панi па дварэ хадзiла ды прастыла?

 Ш л я х ц я н к а - б а б ы л к а. Здаецца, не хадзiла.

 Д о к т а р *(хiтра).* Можа панi панчошкi падрала i рэўматызм у пяткi дастала? *(Нахiляецца да яе ног.)*

 Ш л я х ц я н к а - б а б ы л к а. Цi цэлыя, цi падраныя, але рэўматызм у пяткi не дастала.

 В е н г е р а ц *(забягае як бы наперад доктару)*. Няхай толькi музыка зайграе "казачка", як мы з паняй да поту паскачам, дык у панi ўсё пройдзе.

 Ш л я х ц я н к а - б а б ы л к а. Але ж я не такая прастачка, каб скакаць з панам "казачка". Але як дасць ён мне талеру, дык буду скакаць хоць усю ноч.

 В е н г е р а ц *(да музыкаў)*. Прашу зайграць "венгерку".

 Венгерац i шляхцянка-бабылка танцуюць "венгерку", а потым адыходзяць.

 С а л д а т *(уваходзiць i звяртаецца да публiкi).* О, паслухайце, мае дарагiя, якое мяне няшчасце спаткала. Я маю ножны пры боку i палаш голы ў руцэ, i не адзiн сёння будзе ляжаць у вялiкай пакуце.

 Гетман раптоўна ўваходзiць i забiвае яго шабляю.

 Д о к т а р *(уваходзiць).* Што тут такое? Трэба яго палячыць, трэба даць яму камарынага сала, падкову ад мухi ды заячага кроку ад дзявочага скоку. Гэта ўсё ў адным гаршку зварыць i даць яму пiць, i будзе здароў, як бык.

 А н ё л *(спускаецца зверху на нiтачцы i спявае).*

 Анёл пастухам з'явiўся

 I сказаў, што Хрыстос нарадзiўся.

 У Вiфлееме, у страшным месцы,

 Нарадзiўся ў велькай нэндзы.

 Пан усяго жывучага...

 Б а б а *(уваходзiць, таўчэ ў ступе i спявае).* Пан Бог сёння нарадзiўся. *(Уваходзiць д'ябал i страшыць яе храпам. Баба б'е яго таўкачом i забiвае. Потым працягла спявае.)* Пан Бог сёння нарад...

 К а з а к. Ты што, баба, робiш?

 Б а б а. Таўку куццю, панiчку.

 К а з а к. Хiба ты не ведаеш, што сёння свята Ражаства Хрыстова i нельга працаваць? Iдзi адсюль.

 Б а б а. А што ты, мой служывенькi, за пан такi, што я не магу працаваць? Як табе свята, то ты i святкуй, а я павiнна сабе куццi натаўчы.

 Казак здзiрае з бабы хустку.

 Б а б а. Iдзi, панiч, у балота, падраў хустку за дзве залатоўкi.

 К а з а к. Пайшла вон!

 Б а б а *(б'е казака таўкачом).* Ад чорта абаранiлася, а хiба ж ад цябе, казак, не абаранюся?

 Казак б'е яе нагайкаю.

 А в е ч к а *(уваходзiць, скача i спявае).*

 Авечачка, касматачка,

 А хто мяне напасе,

 Мая матачка?

 Матка стара, дочка мала,

 А я, малодзенька, кросны ткала.

 Кросны ткуцца, нiткi рвуцца,

 А за мною, младою, хлопцы б'юцца.

 Не бiцеся, не сварыцеся,

 А за мяне, маладую, пагадзiцеся.

 Уваходзiць казёл.

 А в е ч к а *(да яго).* Ты казёл барадаты, ды чаго ж ты прыйшоў да мае хаты?

 К а з ё л. Я прыйшоў да цябе, спадабаў я цябе, хачу цябе спадабаць ды за жонку ўзяць. Цi няма ў цябе гарэлкi? *(П'е гарэлку ў куце з вядра.)*

 А в е ч к а. Не хачу, не люблю, бо барада шоў-шоўка, бо нашлю на цябе шэрага воўка. *(Адыходзiць.)*

 Казёл скача, раптам убягае воўк, хапае казла i ўцякае.

 К а з ё л *(у зубах ваўка).* Не мяне, не мяне ты ўзяў.

 Спускаецца зверху калыска са святым дзiцяткам.

 Т р ы к а р а л е в ы *(уваходзяць i спяваюць).*

 Тры каралевы добрай веры

 На Каляды носяць дары.

 Прынеслi яму ў дар золата,

 Мiр, кадзiла i золата.

 Кожны паказ заканчваецца пажаданнямi дабра гаспадарам дома. Звычайна складаюцца яны з такой развiтальнай песнi:

 З Калядою мы прыйшлi да вас.

 Вельмi мiла будзе нам Бога васпявацi.

 Хто меў злую долю i быў смуткам апавiты,

 Няхай па Калядзе будзе iх пазбыты.

 Няхай Бога ўсемагутнага ўлада

 Шчасцем i доляю ўсiх не мiнае.

 Промень на небе трацiць святло,

 Няхай ён набудзе для людзей дабро.

 Промень на небе тысячы просiць,

 А што за Каляду нам гаспадар падносiць?

 (Зап.С.Баркоўскi ў 1957 г. у г.Слуцку ад С.Трывогi. "Лялькi рабiлiся з дрэва, каляровай паперы i матэрыi".)

х х х

 У музеях Беларусi зберагаецца невялiкая колькасць лялек-персанажаў. Маюцца таксама iх фотаздымкi i апiсаннi. Карыстаючыся гэтымi нешматлiкiмi крынiцамi, майстры Беларускага цэнтра гульнi i цацкi Наталля Лось, Андрэй i Марына Сярэбранiкавы, Марыя Анцiпкiна, Яўгенiя Пракапенка i iншыя вырабляюць арыгiнальныя лялькi, якiя адметныя не толькi манерай традыцыйнага выканання, але i асабiстым мастакоўскiм бачаннем, фантазiяй.

 Для стварэння традыцыйных лялек лепш карыстацца апiсаннямi, змешчанымi ў дарэвалюцыйных i сучаcных выданнях. Вось некаторыя з iх.

 "...Звычайна лялькi выразалiся з дрэва, касцюмы шылiся цi размалёўвалiся адпаведна вобразу-характару.

 Два анёлы, якiя пачыналi прадстаўленне ў верхнiм ярусе, апраналiся ў белае, блакiтнае цi шэрае адзенне. Крылы рабiлiся з паперы i абклейвалiся "залатымi" абрэзкамi. Цiкавыя былi касцюмы трох цароў, што прыходзiлi з нiжняга ў верхнi ярус, каб пакланiцца нованароджанаму Хрысту. Былi яны ў доўгай вопратцы, паверх якой надзяваўся кароткi кафтан з шырокiм поясам. Шылiся кафтаны з яркага шоўку цi парчы i абшывалiся "золатам". Пастухi, якiя прыходзiлi, каб пакланiцца Хрысту, былi апрануты ў простае адзенне.

 Самай дасканалай была лялька цара Iрада. Ён уяўляў сабой сярэднiх гадоў мужчыну з непрыемным выразам твару, барада была чорная, шырокая, густыя чорныя вусы i чорныя доўгiя простыя валасы даходзiлi да плеч... На лбе i памiж броваў вырысоўвалiся зморшчыны. На галаве шасцiзубцавая карона, абклееная "залатой" паперай. Рукi на шарнiрах, у правай, сагнутай у локцi, цар Iрад трымае бляшаны скiпетр, левая выцягнута ўперад. Апрануты ў доўгае простае адзенне "з залатой" парчы з шырокiмi рукавамi" (Известия отделения русского языка и словесности имп.Академии наук. Спб., 1908. Т.13. Кн.2).

 Адзенне воiна цара складалася з пазалочаных латаў з шырокiмi наплечнiкамi i кароткай спаднiцы, у правай руцэ ён трымаў кап'ё, у левай -- круглы шчыт. Гэты касцюм нагадваў касцюм трагедый, што ставiлiся ў канцы ХVIII -- пачатку ХХ ст. Рахiль апраналi ва ўбор беларускай сялянкi, а часам у гарадскi. Лялька Смерць звычайна выразалася з дрэва i нагадвала шкiлет. Яна трымала ў руках касу. Лялькi Антон i Антонiха заўсёды былi апрануты ў беларускiя касцюмы. "Палiцэйскi быў апрануты ў мундзiр i шапку з пазалочанай кукардай, на баку -- кабура. Чорныя вусы былi закручаны ўгору. У правай руцэ трымаў шаблю, ручка якой абклейвалася "залатой" паперай, -- адзначаюць Г.I.Барышаў i А.К.Саннiкаў у даследаваннi "Беларускi народны тэатр батлейка". --Цыган з цыганкай былi апрануты вельмi маляўнiча. Касцюмы дзеючых асоб другой часткi спектакля, што адлюстроўвала тагачасную рэчаiснасць, змянялiся адпаведна з модай, якая была характэрна ў той цi iншы час для розных слаёў насельнiцтва Беларусi".

 Дэкарацыйнае афармленне, касцюмы лялек-персанажаў мелi вялiкае значэнне для развiцця дэкарацыйнага мастацтва беларускага народнага i прафесiйнага тэатраў.

 У адным з варыянтаў батлейкавага прадстаўлення на Магiлёўшчыне, запiсаным у вёсцы Быч Быхаўскага павета ў 1909 г., удзельнiчала 35 лялек. Наогул жа батлейказнаўцы налiчваюць больш чым 40 персанажаў, якiя прымаюць удзел амаль у 20 самастойных сцэнах.

 Вось што распавядае А.Дзешавы аб ляльках цудоўнага батлейкавода з Докшыц Патупчыка:

 "...З лялькамi працавалi жонка i сын. У асобных выпадках працаваў з лялькамi сам Патупчык. Ваджэнне лялек адбывалася па прарэзах у днiшчах сцэн абодвух паверхаў. Лялькi ў асноўным былi пасаджаны на дрот. Але асобныя з iх, якiя па ходу дзеяння рабiлi паклоны, -- лялькi чараўнiкоў, бiблейскiх герояў i тых, хто рабалепстваваў перад начальствам, надзявалiся на сярэднi палец рукi.

 Пастаноўкi Патупчыка мелi дваякi характар. Калi яго запрашалi ў дамы докшыцкага начальства -- а гэта бывала ў днi фэстаў, -- дык ён дэманстраваў рэпертуар на тэмы бiблейскiх i евангельскiх падзей. Бiблейскiя персанажы апраналiся бедна, i ўсё зводзiлася да цудаў Майсея, якi шчаслiва вывеў вандруючых па Егiпце. Такiя спектаклi абыходзiлiся без эксцэсаў.

 Крыху iнакш успрымалiся начальствам пастаноўкi на тэмы Евангелля. Патупчык гэтых персанажаў капiраваў з лубачных малюнкаў. Не абыходзiлася i без кур'ёзаў. Апосталаў i вешчуноў ён стварыў па "вобразу i падабенству" мясцовага служкi культу i тых свяшчэннiкаў, якiя прыязджалi на фэст.

 Патупчык не карыстаўся сiмпатыяй мясцовага i навакольнага духавенства. Вельмi часта за скажэнне вобразаў бiблейскiх i евангельскiх герояў ён трапляў у нямiласць мясцовага свяшчэннiка i прыстава. Бывалi выпадкi, калi на вачах у публiкi ў яго забiралi i ламалi лялькi. Але забаранiць прадстаўленне ўлады не адважвалiся, бо пабойвалiся народа".

 Лялькi-персанажы беларускай батлейкi ХIХ ст.: Адам i Ева, Смерць i Анёл, вершнiк, тры цары. Захоўваюцца ў Дзяржаўным музеi этнаграфii ў г.Санкт-Пецярбурзе (iлюстрацыi з кнiгi "Русские народные городские праздники, увеселения и зрелища")

 Лялькi магiлёўскай батлейкi: воiн са штыком, Рахiль, казак, Васiль з даўбнёй, панiч i паненка (з кнiгi "Беларускi народны тэатр батлейка").

**Тэма 7**

**ВЫРАБ ЛЯЛЕК-ПЕРСАНАЖАЎ ДА ПАСТАНОЎКI НАРОДНАЙ ДРАМЫ "ЦАР IРАД"**

 **Задачы:** навучанне вырабу лялек для батлейкавага тэатра на аснове апiсанняў, фотаздымкаў; развiццё навыкаў мадэлiравання, народнага дызайну, роспiсу i шыцця.

 Тэарэтычныя веды, набытыя на папярэднiх занятках, неабходна практычна замацаваць. Памiж дзецьмi можна размеркаваць персанажы-лялькi, якiя яны будуць ствараць. I ў вынiку атрымаецца цэлы камплект для пастаноўкi драмы "Цар Iрад". Праца над стварэннем лялькi патрабуе асаблiвага майстэрства, якое сiнтэзуе разнастайныя здольнасцi. Не кожны выхаванец можа цалкам выканаць яе. У такiм выпадку патрэбна раздзяленне працы па вiдах, дзейсная дапамога педагога-майстра.

 Традыцыйным матэрыялам для вырабу батлейкавых лялек было дрэва, з якога выразалася адпаведная загатоўка-сiлуэт персанажа. Яна затым адпаведна з вобразам-характарам размалёўвалася i апраналася пры дапамозе тканiны, а таксама каляровай паперы, лёну, аўчыны.

 Значна палегчыць i паскорыць гэты працэс спецыяльны набор драўляных загатовак для мастацкай працы, якi называецца "Тэатральная лялька". Створаны ён у БЦГЦ, дзе яго можна i набыць. Загатоўкi вытачаны на такарнам станку, розных фарматаў i памераў.

 Юнаму майстру даецца заданне стварыць вобраз абранай лялькi. Ён павiнен зрабiць адбор i "падгонку" адпаведных дэталяў, замацаваць iх, "апрануць", размаляваць бачныя часткi драўнiны. Некаторыя этапы працы, а таксама ўзоры асобных персанажаў паказаны на малюнках.

 Пры стварэннi беларускага адзення для лялек трэба кiравацца апiсаннямi рэгiянальных строяў. Змешчаны яны ў спецыяльнай лiтаратуры. Замест тканага цi вышыванага арнаменту можна ўжываць розныя стужкi, тасьму, у якасцi валасоў можна падклейваць воўну або нiткi. З кавалачкаў скуры выразаюцца нажнiцамi "кiсцi" i падклейваюцца цi падганяюцца ў канцы рукавоў лялькi. Для ўмацавання канечнасцей лялек выкарыстоўваецца каркас меднага дроту. Розныя дэталi касцюма, упрыгожаннi можна ўзяць са старых цацак, iншых дапаможных матэрыялаў. Пры вырабе батлейкавых персанажаў неабходна карыстацца прынятымi памерамi, маючы на ўвазе скрыню двух'яруснага тэатра 95 х 91 см, дзе вышыня рабочых сцэн 29--30 см, г.зн. лялька павiнна быць не больш за 28 см, у сярэднiм 23 см.

**Тэма 8**

**ВАДЖЭННЕ ЛЯЛЕК. АВАЛОДАННЕ МАЙСТЭРСТВАМ БАТЛЕЕЧНIКА. РАЗВIЦЦЁ АКЦЁРСКIХ ЗДОЛЬНАСЦЕЙ. МУЗЫЧНАЕ АФАРМЛЕННЕ СПЕКТАКЛЯ**

 **Задачы:** знаёмства з працай батлеечнiка, музычным афармленнем пастановак; практычнае авалоданне майстэрствам батлеечнiка, ваджэнне лялек, развiццё акцёрскiх здольнасцей.

 Майстэрства батлеечнiка, цi лялькавода, раёшнiка, камедыяншчыка, як яго яшчэ называлi, -- майстэрства сiнтэтычнае. Яно сумяшчае цэлы комплекс здольнасцей: акцёра, рэжысёра, музыкi, мастака, майстра-дызайнера, драматурга-сцэнарыста. Батлейка выкарыстоўвала розныя формы пабудовы камедыйнага сюжэта: дыялог i маналог, музыку i аповяд, песню i танец, жарт i драму, паэзiю i прозу... У ёй сканцэнтраваны багаты мастацкi вопыт народа.

 Лялечны тэатр акрамя батлеечнiка суправаджаўся спецыяльнай групай. У Быхаўскiм павеце з вяртэпам звычайна хадзiлi чатыры пеўчыя, адзiн з iх называўся камедыяншчыкам. А вось як расказвае пра докшыцкага батлеечнiка iнфарматар А.Дзешавы: "Патупчык быў вельмi таленавiтым акцёрам-самародкам. Лялечнiк, iмiтатар i музыкант, ён з жонкаю i сынам жыў выключна на сродкi сваёй любiмай справы. Iншых заробкаў у яго не было. Патупчык быў селянiн...

 ...Патупчыка вельмi любiлi як простыя людзi, так i прагрэсiўная iнтэлiгенцыя. У днi кiрмашоў Патупчык у сваiх пастаноўках расказваў народу пра ўсе навiны, добрыя i благiя. Батлейка Патупчыка была своеасаблiвай газетай не толькi свайго горада. У яе рэпертуары знаходзiлi адлюстраванне i падзеi, якiя адбывалiся нават за межамi Барысаўскага павета. Патупчык ведаў усе навiны дня, жыццё i побыт амаль кожнага жыхара. Свае лялькi ён наблiжаў да кожнага вобраза, якi заслугоўваў увагi з боку грамадскасцi i народа, паказваў гэтыя вобразы з адмоўнага цi станоўчага боку i гэтым самым выхоўваў гледача".

 У слуцкай батлейцы, запiс якой зроблены ў 1957 г., былi два кiраўнiкi -- "гаспадар i яго памочнiк, якiя i гаварылi ў часе калядавання сваiмi галасамi за лялек". Акрамя таго, у пастаноўках i асаблiва выкананнi рэлiгiйных кантаў i iншых песень удзельнiчала шмат моладзi.

 У некаторых выпадках музыкам быў сам батлеечнiк, а ў iншых гэтую ролю выконваў цэлы ансамбль з народнымi iнструментамi ў розным складзе: скрыпка, цымбалы, дуда, бубен, гармонiк. Пры пастаноўцы спектакля з удзелам дзяцей гэтыя формы можна i выкарыстоўваць: маналагiчнае i дыялагiчнае размеркаванне роляў, выкарыстанне хору, ансамбля музыкаў i г.д.

 Вельмi важна навучыць дзяцей "вадзiць лялькi". Напачатку лепш выкарыстоўваць фанаграму (можна набыць у БЦГЦ). Пад магнiтафонны запiс акцёрскага тэксту дзецям прасцей навучыцца i "вадзiць лялькi", i развучваць ролi.

 У дапаможнiку падаецца драма "Цар Iрад" у апрацоўцы Эдуарда Акулiна i Сяргея Вiтушкi, якая ставiцца ў БЦГЦ i "Беларускай хатцы". Над ёй iдзе наступная праца з дзецьмi.

**ЦАР IРАД**

 Дзеянне пачынаецца ў верхнiм ярусе. Ляжыць у люльцы нованароджаны. Побач стаяць Марыя i Iосiф. Панамар (батлеечнiк) запальвае свечкi. Гучыць псалом. Уваходзiць анёл, пастух з пастушкай, тры цары *(па чарзе)*. Яны падыходзяць да немаўляцi i кланяюцца яму.

Дзіва божага нараджэння

 Х о р *(спявае)*

 Неба i зямля, неба i зямля,

 Радасна спяваюць,

 Ангелы свету, ангелы свету

 Дзiва абвяшчаюць.

 Хрыстос нарадзiўся, Бог аб'явiўся,

 Ангелы спяваюць, пастушкi iграюць,

 Дзiва, дзiва абвяшчаюць.

 У Батлееме, у Батлееме

 Весела навiна,

 Чыстая дзева, чыстая дзева

 Нарадзiла сына.

 Хрыстос нарадзiўся, Бог аб'явiўся,

 Ангелы спяваюць, пастушкi iграюць,

 Дзiва, дзiва абвяшчаюць.

 Мудрацы слова, мудрацы слова

 З Усходу прыходзяць.

 Ладаны мiру, ладаны мiру,

 Золата прыносяць.

 Хрыстос нарадзiўся, Бог аб'явiўся,

 Ангелы спяваюць, пастушкi iграюць,

 Дзiва, дзiва абвяшчаюць.

 I мы дзiцятку, i мы дзiцятку

 Богу паклон дайма,

 Слава на ўзвышных, слава на ўзвышных

 Яму заспявайма заспявайма.

 Хрыстос нарадзiўся, Бог аб'явiўся,

 Ангелы спяваюць, пастушкi iграюць,

 Дзiва, дзiва абвяшчаюць.

 Дзеянне пераносiцца ў нiжнi ярус. Там запальваюцца свечкi. На сцэне стаiць трон. Выходзiць ц а р I р а д.

 Я цар Iрад.

 Я, я слаўны,

 Сяду на свой трон дзяржаўны.

 Я вялiкi разумнiк,

 Бо ў царскiм пурпуры.

 Нiхто не пярэчыць

 Маёй царскай натуры.

 Садзiцца на трон. Выбягае ч о р т.

Ч о р т. Хе-хе-хе,

 Цар мой, цару,

 Любы ўладару,

 Ты тут спiш, гуляеш,

 Пуза сабе наядаеш,

 А што ў тваiм царстве

 Новы цар з'явiўся -- не знаеш.

I р а д. Што, што я чую ў маiм царстве,

 Здрада сталася ў маiм гаспадарстве.

 А паклiкаць да мяне ваяку

 Вернага мне служаку.

В о i н. Аць-два, аць-два, аць-два! Стой!

 Цару, мой цару, любы гаспадару,

 Па тваiм загадзе з'явiўся.

I р а д. Чуў я, што ў маiм царстве

 Новы цар нарадзiўся.

 Хуценька збiрайся

 У Батлiем выпраўляйся.

 Усiх немаўлят забiвай,

 Свайго цара-гаспадара выручай.

В о i н. Слухаю твайго загаду!

 Зважай! Крокам руш!

 Налева, кругом марш!

 Аць-два, аць-два, аць-два!

 Чуецца званочак.

А н ё л. О Iрадзе, Iрадзе,

 Што ты нарабiў?

 Сваю душу грэшную перад Богам загубiў.

 Згiнеш ты дазвання,

 Не будзе табе выратавання.

Ч о р т. Ты, Iрад, яго не слухай,

 Вазьмi сабе патылiцу пачухай.

 Лепш быць каранаваным,

 Чым выратаваным.

I р а д. Твая праўда! А ну, пайшоў прэч адсюль,

 А кыш!

 Лепш быць каранаваным,

 Чым выратаваным.

В о i н. Аць-два, аць-два, аць-два, стой!

 Цару мой, цару, любы гаспадару,

 У Батлiем я схадзiў,

 Усiх немаўлят забiў.

 Адно... Рахiль не дае свайго забiць,

 Сама iдзе да цябе лiтасцi прасiць.

I р а д. Хто такая?

 А... паклiкаць яе да мяне!

В о i н. Слухаю твайго загаду!

 Зважай! Крокам руш!

 Налева, кругом марш!

 Аць-два, аць-два, аць-два!

 Уваходзiць Рахiль з дзiцём на руках. За ёй -- воiн.

Р а х i л ь. Цару мiлы, цар лiтасцiвы,

 Не труцi ты матчына сэрца,

 Уратуй маё дзiцятка ад смерцi.

I р а д *(Рахiлi)*. Гм... баба, я сам сабе разумнiк,

 Бо ў царскiм пурпуры, не пярэч ты

 Маёй царскай натуры.

 Я ўсiм немаўлятам пасцiнаў галовы,

 I твайму не дам пардону.

 Воiн забiвае дзiця i выносiць труп са сцэны.

А н ё л. Iрад ты нясыты,

 Забойца самавiты,

 За гэтае дзiцятка

 Ды за ўсiх немаўляткаў

 Будзеш ты ў агнi гарэць,

 Ды ў смале кiпець.

Ч о р т. Ты, Iрад, на iх не зважай,

 Пра ўладу лепш дбай.

 Памятай, лепш быць каранаваным...

I р а д. Твая праўда, а ну-ка, пайшлi прэч адсюль,

 Паспяшайце, самi сябе суцяшайце.

 Плача Рахiль.

А н ё л. Не плач, не плач, Рахiль,

 Тваё дзiцятка не ўмерла.

 Яно ў боскiм садзе кветачкi збiрае

 Ды з анёламi гуляе.

I р а д. Што, што я чую, не гуляе i не збiрае,

 Бо мой ваяка справу знае.

 Ваяка, ваяка, хадзi да мяне!

В а я к а. Аць-два, аць-два, аць-два, стой!

 Па тваiм загадзе з'явiўся!

I р а д. За добрую службу, за шчырую дружбу

 На табе трошкi грошай.

 Схадзi, пагуляй з раскошы

 Выпi чарку ды дай каму па карку.

В о i н. Рады старацца.

 Зважай! Крокам руш!

 Налева, кругом марш!

 Аць-два, аць-два, аць-два!

 Раздаецца стук.

С м е р ц ь. Здарова, Iрад!

I р а д. А... вой...

 Ваяка, мой ваяка, верны мой служака!

 Ратуй! Ганi ад мяне гэтую пачварыну.

 Гы-гы-гы...

С м е р ц ь. Твой ваяка-небарака,

 Зайшоў да кабака,

 Выпiў чарку, атрымаў па карку

 Ды i ляжыць.

 А я, смерць касцiста,

 Маю касу сталiсту, во, панюхай!

 Прыйшла цябе, гада, у пекла справадзiць.

I р а д. А... вой... смерць-матухна,

 Пачакай трошкi,

 Не трымай на мяне злосцi,

 Дам я пурпуры на твае старачыя косцi.

С м е р ц ь. Iрад, твая хаўтурная песня спета,

 Згiнеш ты зараз з гэтага свету.

 Як ты немаўлятам, так i я табе

 Касой галаву сагну...

 А ну-ка, кладзiся...

 Жых...

I р а д. Ой-ой-ой!

С м е р ц ь. Жых!

I р а д. Ой-вой!

С м е р ць. Жых!

Ч о р т. Ха-ха-ха, ха-ха-ха-ха...

 Цар-небарака,

 Любы мой дружака,

 Ну што, мне быць каранаваным

 Цi выратаваным?

 Ат... нiчога, хадзем са мной у пекла,

 Будзем там у карты гуляць

 Ды старых баб забаўляць.

 Згiнуў ты дазвання,

 Не будзе табе выратавання.

В о i н. О, трошкi пагуляў

 I свайго гаспадара праспаў.

 Толькi не разабраў:

 Цi то ён цара, цi Iрад яго ў пекла павалок.

 А... нiчога.

 Пазбыў пана, буду пiць вiно збанам.

 Пiць, гуляць, Каляды ўспамiнаць.

 *Спявае.*

 Ой, Калядачкi, блiны-ладачкi,

 Ой, люлi-люлi, блiны-ладачкi,

 Ой, люлi-люлi, блiны-ладачкi.

**Батлейкавыя мелодыi**

 З кнiгi Г.I.Барышава i А.К.Саннiкава "Беларускi народны тэатр батлейка".

Найгрыш "Каля вярцепа"

Плясавыя найгрышы

I

II

Песня Давыда на Пурыме

**Тэма 9**

**IНТЭРМЕДЫI. РАЗВУЧВАННЕ I ПАКАЗ ТРАДЫЦЫЙНЫХ БЫТАВЫХ СЦЭНАК**

 **Задачы:** знаёмства са зместам некаторых п'ес-карацелек, якiя выконвалiся ў батлейкавым тэатры; развучванне i паказ традыцыйных бытавых сцэнак.

 Iнтэрмедыi -- невялiкiя сцэнкi гiстарычнага цi бытавога характару, найчасцей камiчнага зместу, паказвалiся звычайна пасля мiстэрыяльнай драмы. Галоўнымi героямi ў iх былi розныя людзi: селянiн, цыган, доктар, пан, паненка, яўрэй i iнш. Шмат цiкавых персанажаў прымалi ўдзел у докшыцкай батлейцы Патупчыка. А.Дзешавы ўспамiнае:

 "...Сярод персанажаў быў просты сялянскi люд, памешчыкi, земскiя, прыставы, ураднiкi, гарадавыя, шынкары i iнш. Асаблiва выдзялялiся два сатырычныя вобразы: гарадавы Мiкiта i земскi Арскi.

 Мiкiта "ўдзельнiчаў" амаль ва ўсiх пастаноўках Патупчыка. Мiкiта -- заўсёды п'яны стары з вялiзнай кабурой (пiсталета не было), у якую яму засоўвалi хабар. Патупчык паказаў гарадавога як чалавека, якi за хабар мог зрабiць усё.

 Другi сатырычны вобраз, таксама непасрэдна ўзяты з жыцця, -- вобраз хамелеона-земскага, якi "мякка слаў", але ад яго "падсцiлак" было цяжка народу.

 У рэпертуары Патупчыка фiгураваў i злодзей, успамiн пра добрыя справы якога жыў у народзе. Пастаноўка называлася "Як злодзей быкоў у лапцi апрануў".

 У першай дзеi расказвалася аб тым, як сяляне з'явiлiся да памешчыка Гурыновiча з просьбай вярнуць кароў, што былi забраны ў iх за патраву панскага поля. Але нiякiя ўгаворы сялян не дапамаглi. Пан збiвае iх, а кароў пакiдае сабе як выкуп за патраву. Паколькi грошай у сялян не было, яны пайшлi за дапамогай да злодзея.

 Другая дзея. Мужыкi ў злодзея. Той гутарыць з iмi i просiць дваццаць пар лапцей.

 У трэцяй дзеi злодзей гонiць з панскага хлява абутых у лапцi сялянскiх кароў i двух панскiх быкоў.

 Патупчык пры гэтым тлумачыў гледачам:

 Каб быкi былi босыя,

 Быў бы злодзею капут,

 За яго удалы розум

 Людзi добрым ўспамянуць.

 Далей расказвалася, што жывёла была зарэзана i раздадзена беднякам.

 Патупчык паказваў i другую сцэнку пад назвай "Пра панну Мальвiну i малiну". Сюжэт яе наступны. Дзяўчаты збiралi ў лесе малiну. Панна, якой належаў лес, паслала свайго ўпраўляючага забраць у дзяўчат ягады. Верны служака выканаў загад. Прагная панна аб'ядаецца гэтай малiнай i са стогнамi i сутаргамi памiрае ад халеры, як тлумачыў Патупчык.

 А пасля паказвалiся мучэннi, якiя зносiць панна Мальвiна ў пекле. Над паннай здзекавалiся чэрцi, i немаведама для чаго паказвалася "всевидящее око". Гэта сцэна рабiла моцнае ўражанне на гледача.

 У рэпертуары тэатра былi пастаноўкi i паводле песень таго часу: "Верабей, верабей, не клюй маiх канапель, а я ж гэтаму вераб'ю колам ножкi пераб'ю..."

 Тэмай гэтай пастаноўкi быў паказ шкоднасцi зладзейства, патраваў i iх вынiкаў.

 Успамiнаю яшчэ адну пастаноўку на тэкст песнi:

 -- Гоп, гоп, Ясю, куды ты паехаў?

 -- Да Iвана.

 -- Што Iван робiць?

 -- Сена косiць.

 -- Нашто яму сена?

 -- Кароў кармiць.

 -- Нашто яму карова?

 -- Малако даiць.

 -- Нашто яму малако?

 -- Дзетак кармiць.

 -- Нашто яму дзеткi?

 -- Жалуды збiраць.

 -- Нашто яму жалуды?

 -- Свiней кармiць.

 -- Нашто яму свiннi?

 -- Горы капаць.

 -- Нашто яму горы?

 -- Золата здабываць.

 -- Нашто яму золата?

 -- У скрыню хаваць...

 Гэта першая карцiна паказвалася з усiмi персанажамi, людзьмi i жывёламi. Пытаннi задаваў Патупчык, якi стаяў каля скрынi.

 Другая карцiна пачыналася пытаннем Патупчыка да Яся: "Што б ты рабiў з золатам?" I адразу ў скрынi з'яўлялася шмат розных жывёлiн, якiх Ясь кармiў сенам. У час кармлення з-пад хвастоў у жывёлiн сыпалiся блiскучыя залатыя манеткi. Iх збiралi ў кошык. Ясь надзяваў яго на сябе, праганяў жывёлу i пераможна крочыў па скрынi, раскiдаючы грошыкi па полi.

 У гэтай пастаноўцы Патупчык iншасказальна гаварыў пра карысць жывёлагадоўлi i пра выкарыстанне арганiчных угнаенняў".

х х х

 На занятках мы знаёмiлiся з iнтэрмедыямi i лялькамi слуцкай батлейкi. Цяпер падаём апрацаваны Э.Акулiным i С.Вiтушка тэкст iнтэрмедыi для развучвання пастаноўкi.

**Iнтэрмедыя**

Сцэна 1-я

 На сцэну выязджаюць два коннiкi: П о р I н- д ы й с к i i А л я к с а н д р М а к е д о н с к i.

 Б а т л е е ч н i к. Цары Аляксандр Македонскi i Пор Iндыйскi, выязджаюць i самi прамiж сабой бой пачынаюць.

 А л я к с а н д р М а к е д о н с к i. Пор! Ты што гэта: захацеў з майго ўдару з каня зляцець?

 П о р I н д ы й с к i. Нешта я цябе спужаўся? I адкуль ты, гэнткi франт, узяўся?

 Б а т л е е ч н i к. Ну дык што, будзеце бiцца цi мiрыцца?

 А л я к с а н д р М а к е д о н с к i. Бiцца!!!

 П о р I н д ы й с к i. Бiцца!!!

 Адбываецца паядынак. Пор падае з каня; Аляксандр ад'язджае.

Х о р *(пяе).* Слава, слава табе, Аляксандру-герою,

 Што град Антон уратаваны табою!

 Вянкi лаўровыя ўюцца

 Над тваёю кучаравай галавою!

 На месца паядынку бяжыць жонка Пора, залiваецца слязамi.

Б а т л е е ч н i к. Пачула пра тое царыца,

 Порава маладзiца,

 Прыйшла яна слёзна паплакаць

 Па сваiм мужанёчку.

Ж о н к а П о р а *(плача).*

 А, пане, мой пане,

 А мой жа ты каханы!

 А ты ж мяне так любiў,

 А ты ж мяне так шанаваў:

 Па разу ў дзень кармiў,

 Па тры разы ў дзень лупцаваў;

 Пацягну я цябе, даражэнькi,

 Да ямачкi да глыбенькай!

 Пахаванне Пора. У час паядынку Аляксандр Македонскi быў на сваiм канi, а Пор узяў напракат у цыгана.

Сцэна 2-я

 На месца паядынку прыбягае цыган i шукае сваю кабылу.

Ц ы г а н. Чачынька-чачынька, ой-му!

 Добры дзень, дзеткi!

 А цi не бачылi вы маёй клячанькi?

 Кабылы, што я цару iндыйскаму падараваў?

 Не, ну тады я сам яе паклiчу.

 "Кабыла, а кабыла! Хадзi сюда жыва!"

 "Косю, косю, косю".

 А-а-быдло, i-i-га-га-га!

 Цоканне каня. Кабыла iмклiва бяжыць проста на гаспадара. Цыган ад страху трацiць прытомнасць. Прыходзiць яго жонка.

Ц ы г а н к а. Сенька, а Сенька!

Ц ы г а н. Чаго табе, мая жонка?

Ц ы г а н к а. Што за лiха табе стала: цi ад круп, цi ад сала?

Ц ы г а н. Не ад круп, не ад сала, мяне мая кабыла растаптала!

 А ты сама дзе прападала?

Ц ы г а н к а. Радуйся, Сенька-Гаўрылка, --

 Твая Акулiна прыйшла з рынку.

 Я хадзiла варажыць i прасiць капусты,

 Каб не былi нашыя жываты цыганскiя пусты.

Ц ы г а н. Ах жа ты, шэльма, ах жа ты, зладзейка!

 Ах жа ты, валацуга,

 А цi спёрла ты мне iндыка цi парсюка?

Ц ы г а н к а. Спёрла, спёрла i iндыка, i парсюка!

Ц ы г а н. Ты... Дык чаго ж ты мне адразу не сказала?

 Я б цябе не бiў тады нават.

 Ну давай пацалуемся, белая мая

 галавешачка *(цалуе)*.

 Каму гадка, а нам з ёю сладка *(цалуе)*.

Ц ы г а н к а. Сенька, годзе табе цалаваць,

 Твая Акулiна хоча танцаваць!

Ц ы г а н. Го!.. Музыканцiкi! Польку!

 Пачынаюцца танцы.

Сцэна 3-я

 З'яўляецца мужык. Ён вядзе казу. Следам iдзе баба.

Х о р *(спявае).* Антон казу вядзе,

 Тыц, мыц, каза ня йдзе.

 Антонiха падганяе,

 На табаку зарабляе.

 Антонiха падганяе,

 На табаку зарабляе.

А н т о н i х а *(пачынае даiць казу).*

 А ты, каза, стой, стой!

 А я казу -- дой, дой!

 А я казу кулаком,

 Iдзi сабе з малаком.

 А я казу кулаком,

 Бяжыць сабе з малаком.

 Мая каза белая,

 Па гародзе бегае:

 Аб'елася часнаку,

 Бяжыць, крычыць на таку.

 Аб'елася часнаку,

 Бяжыць, крычыць на таку.

 Ме-э-э, ме-э-э!

Сцэна 4-я

 Уваходзiць тоўсты яўрэй з бочкай гарэлкi.

Я ў р э й. Татухны-матухны,

 Ёсель-Мосель,

 Гоц-гоц! *(Да публiкi.)*

 Цуў я сёння -- у вас кiрмас,

 А гарэлацкi немас.

 Лейба ведаў васа гора,

 Тасцыў гарэлацкi паболей.

 Мая гарэлацка сабасовая, дзясовая.

 Круцiць, муцiць,

 У галаву б'ець,

 Хто яе п'ець.

 Толькi хто хоца маю гарэлацку пiць,

 Трэба сто? Правiльна,

 Трэба гросыкi плацiць,

 А гдзе гэта мая Сора?

 Сора, а Сора!

 Хадзi сюды скора, будзем гуляць, як учора!

С о р а. Гут морген, Лейба!

Я ў р э й. Гут морген, Сора!

 Гут морген, золатка!

С о р а. Лейба! А сто было ўчора?

Я ў р э й. Учора Лейба гуляў,

 Казака адлупцаваў.

 Казак раззлаваўся,

 Схапiў сякеру,

 Ды мяне -- абуском, абуском,

 А я яго -- мяском, мяском!

С о р а. Лейба?

Я ў р э й. Сто, Сора, сто, золатка?

С о р а. Годзе табе хвалiцца,

 Твая Сора хоча весялiцца.

Я ў р э й. Музыканцiкi! Урэжце галоп!

 Урэжце!

 Гучыць музыка.

Сцэна 5-я

 На сцэну выходзiць малады франт, затым паненка.

Б а т л е е ч н i к. А вось iдзе элегант новы,

 На нём зогарэк цыновы,

 А капялюш не свой уласны,

 Бо на глове бардзо цясны,

 А на шыi чатыры хусты,

 А кiшэнi зусiм пусты,

 А насустрач яму элегантка,

 Ягоная каханка!

П а н. О, дзень добры, панi!

П а н е н к а. А, дзень добры пану!

 Я так бы хацела,

 Каб пан мяне навучыў размаўляць

 па-пальскому,

 Па-культурнейшаму, значыць.

 Бо я ўжо кiнула свае свiннi,

 I прыехала жыць да Вiльнi.

 Я цяпер паненка гарадская,

 I па-беларускаму мне размаўляць не выпадае.

П а н. Та няма нiчога прасцей.

 Мова польская, мова панская,

 Дзеля таго, каб на ёй навучыцца размаўляць,

 Трэба ўсе словы пачынаць на "пан".

 Ну..., напрыклад, пантохi, пан-чоха...

П а н е н к а. Ах, ах, як просценька,

 Зараз жа i я прыдумаю нешта такое...

 Пан..., пан... а, ах, якi ў пана вялiкi паннос.

П а н. Цьфу, каб цябе чорт панёс!

 Не-не-не, з навукай справы ў нас не пойдуць.

 Прапаную панi затаньчыць.

П а н е н к а. З прыемнасцю, але, апроч вальсу,

 Я нiчога не танцую.

П а н. Але мы замовiлi вальс.

 Музыканцiкi, вальс!

Сцэна 6-я

 Уваходзiць мужык з падвязаным жыватом i скардзiцца на боль страўнiка.

М а ц е й. Ой-ой-ёй, ой-ой-ёй,

 Ой-ёй! Як жывот балiць!

 Ой! Нястраўнасць,

 Прапаў Мацей зусiм!

 О, дзеткi!!!

 А цi няма сярод вас дактарочка?

 Няма?

 О!.. Тады прапаў, прапаў зусiм.

 З'яўляецца доктар.

Д о к т а р. Дзень добры, Мацей!

М а ц е й. О! Дзень добры, панок!

Д о к т а р. Чаго скардзiшся, на што скалычыш?

М а ц е й. Ды во, аб'еўся каляднай куццi

 I не магу дадому дапаўзцi.

 Паночак! Памажы, прапаў зусiм!

Д о к т а р. А ну-ка, дай, кладзiся!

М а ц е й. Як... так?

Д о к т а р. Нятак!

М а ц е й. Так?

Д о к т а р. Нятак!

М а ц е й. Дык чорт цябе ведае тады, пан, i як?

Д о к т а р. Мацей!!

М а ц е й. Што?

Д о к т а р. Дык цябе сямiлетняя трасца трасе.

 А ну-ка, стаўся спiной,

 Зараз мы цябе будзем лячыць.

 Мацей! Пацей, Мацей! Пацей, Мацей! Пацей...

М а ц е й. Ой-ой-ёй... напацеў, напацеў,

 А сам да д'ябла паляцеў,

 А мне сказаў узяць моху,

 Чартапалоху, мышынага зэльцу, камарынага шмэльцу.

 Усё гэта ўзяць, змяшаць ды выпiць.

 Так зрабiў. Не дапамагло.

 Яшчэ горай прылягло.

 А цi не схадзiць мне лепш да касцёла,

 Дзе чаркамi звоняць.

 Выпiць якiх насвянцоных кропелек,

 Можа, крыху i палягчае?

 А, дзеткi? Пайду.

 Спявае народную песню.

**Тэма 10**

**IНСЦЭНIРОЎКА КАРОТКАЙ БЕЛАРУСКАЙ КАЗКI, ПАДАННЯ, ЖАРТУ**

 **Задачы:** напiсанне сцэнарыяў для батлейкавага тэатра на аснове невялiкiх тэкстаў беларускага фальклору, iх пастаноўка.

 Педагог разам з дзецьмi падбiрае тэксты вуснай народнай творчасцi (казкi, паданнi, легенды, жарты, анекдоты), а таксама бiблейскiя гiсторыi для напiсання невялiкага сцэнарыя для батлейкi. Праводзiцца адпаведная праца па спецыфiцы тэатральнага жанру. Сцэнарыi можна складаць як калектыўна, так i iндывiдуальна. Варта прааналiзаваць некаторыя ўзоры, змешчаныя ў iншых выданнях (гл.спiс лiтаратуры).

 У якасцi прыкладу прапануем тэкст "Казкi пра гаспадара Хвядоса, яго жонку, дачку Настачку, жончыну дачку Хвеську", якi складзены метадыстам ясляў-сада № 187 г.Мiнска Наталляй Дубiнка.

**Казка пра гаспадара Хвядоса, яго жонку, дачку Настачку,жончыну дачку Хвеську**

 **Дзеючыя асобы:** певень, батлеечнiк; лялькi -- Хвядос, яго жонка, Настачка, Хвеська, Каза, чароўны Кот.

 Гучыць вясёлая музыка. У залу ўскоквае певень.

 П е в е н ь. Ку-ка-рэ-ку! *(Лапоча крыламi.)* Хто рана ўстае, таму Бог дае! (2 разы.) Хутка ў гэтай хатцы пачнецца рух. Але ж нешта нiхто не ўстае, ды i будынiна мне незнаёмая. Дзецi, падкажыце, што гэта за скрыня. (Адказы дзяцей.) Вось батлея дык батлея! I, кажаце, казкi паказвае? I я хачу казачку паслухаць, разумнаму навучыцца. Праспяваю я мацней, можа, гаспадар прачнецца. Ку-ка-рэ-ку!

 Гучыць сумная музыка.

 Х в я д о с. Вось i певень праспяваў, пара ўжо за работу брацца. Але ўсё з рук валiцца, як уздумаю, што прыйдзе зараз сюды мая жонка. Гэта другая, першая ў мяне была добрая жанчына, ласкавая, ну, а гэта -- соль ёй у вочы, перац у нос -- такая злыдня, што я сам яе баюся. А я гаспадар добры, люблю працу, але ж ёй нiяк не ўнаровiш. О, чуеце, ужо iдзе!

 Здалёк раздаецца голас жонкi, якая клiча Хвядоса.

 Ж о н к а. А, ты яшчэ тут, гультаiна, дзе гэта мой бiзун, каб цябе на касавiцу прагнаць. Я табе пакажу!

 Хвядос уцякае.

Наста, Наста, бессаромнiца! Спiць яшчэ, мабыць, гультайка.

 З'яўляецца Наста.

 Н а с т а. Не, мамачка, не сплю. Да ўзыходу сонца ўстала, печ прыбрала.

 Ж о н к а. А Хвесьцы гарбату зрабiла?

 Н а с т а. Так, як устане, убачыць, што ўсё гатова.

 Ж о н к а. Ну, тады бяры казу ды пасвiць ганi. Ды глядзi, не ўздумай спаць. Воўну перабяры, ды нiтак напрадзi.

 Жонка выходзiць, Наста гонiць казу на пашу. Iграе музыка.

 Н а с т а. Вось i прыгнала я цябе, козачка, на траўку сакавiтую, да вадзiцы сцюдзёнай. Толькi табе я i магу пра сваё гора расказаць, пажалiцца. Не бачыць мне радасцi ў жыццi з-за мачахi ды яе Хвеськi.

 Гучыць павольная музыка.

Ой, што гэта мяне на сон пацягнула?

 Засынае.

 К а з а. А, заснула, няхай паспiць -- увесь дзень на нагах круцiцца. А воўну яе я перабяру. Але малая гэта дапамога. Во, успомнiла: ёсць у мяне сябар -- Каток -- залатая лысiнка. Ён чароўны... Зараз паклiчу яго *(спявае)*:

 Ты зялёнымi вачамi

 Грозна блiскаеш начамi,

 Маеш мякенькiя лапкi,

 Маеш кiпцiкi-царапкi,

 Спiнку пругка выгiнаеш --

 Пажаданнi ўсе здзяйсняеш!

 Iграе музыка, з'яўляецца Каток.

 К а т о к. Чаго паклiкала мяне Каза -- доўгая барада?

 К а з а. Спiць тут працавiтая дзяўчына Настачка. Цяжка ёй ладзiць са злыдняй-мачахай, шмат слёз яна пралiла, шмат сiлы страцiла ў працы, ды нiяк ёй за гэта падзякi няма. Вельмi хочацца, каб шчасце ёй паказалася, каб вясёлай яна была.

 К а т о к. Добрая дзяўчынка Настачка. Па яе працы i ўзнагарода: вось ёй куфэрак з пасагам. А яшчэ начарую я ёй хлопца працавiтага ды дбайнага. Прыйдзе да яе ў сваты!

 К а з а. Дзякуй табе, Каток -- залатая лысiнка.

 Iграе музыка, Каток знiкае. Прачынаецца Настачка.

 Н а с т а. Што гэта за куфэрак? Ах, якая тут прыгажосць!Гэта, мабыць, сам Бог пачуў мяне i ашчаслiвiў. Паганю казу дадому ды радасцю сваёй падзялюся з усiмi.

 Iграе музыка, Наста гонiць казу дахаты, насустрач -- мачаха.

 Н а с т а *(радасна).* Мамачка, гляньце, якi цуд! На лузе знайшла куфар, а ён з поўным пасагам!

 М а ч а х а *(зайздросна)*. Гляньце, людцы добрыя, як гэтай галечы пашчасцiла. А ну, ганi казу дамоў!

 Наста гонiць казу.

Хвеська!

 Х в е с ь к а *(пазяхае)*. Ну што, мама, вы ад мяне хочаце? Лiчыла мух на камiнку, а вы мяне збiлi. Кажыце хутчэй.

 М а ч а х а. Усё мух лiчыш ды спiш! А Наста вунь казу пасвiла на лузе, пасаг знайшла. А на такi пасаг хутка i жанiх знойдзецца. Бяры казу, ганi на луг пасвiць, можа, i табе пашчасцiць!

 Хвеська гонiць казу, гучыць музыка.

 Х в е с ь к а. Пасi гэту худобу, а раптам задарма.

 Гучыць павольная мелодыя, дзяўчына засынае.

О-о-о, спаць нешта захацелася!

 К а з а. Божухна! Нi вады, нi травы! Галодная я зусiм, а ёй справы да мяне няма. Паклiчу я Катка -- залатую лысiнку, няхай па працы яе i ўзнагародзiць *(спявае)*:

 Ты зялёнымi вачамi

 Грозна блiскаеш начамi,

 Маеш мякенькiя лапкi,

 Маеш кiпцiкi-царапкi.

 Спiнку пругка выгiнаеш --

 Пажаданнi ўсе здзяйсняеш!

 Гучыць музыка, з'яўляецца Каток.

 К а т о к. Што хоча Каза -- доўгая барада?

 К а з а. Прыгнала мяне на луг Хвеська-гультайка, пасаг чакае. Узнагародзь i яе па працы!

 К а т о к. Па заслугах i ўзнагарода -- няхай ператворыцца яна ў мядзведзiху i блукае па лесе, пакуль розуму не набярэцца.

 Гучыць музыка -- Каток знiкае. Хвеська ператвараецца ў мядзведзiху.

 Х в е с ь к а *(пазяхае, прачынаецца)*. Ну, дзе тут мой пасаг? А што гэта ад мяне каза ўцякае? Ой, лапы, поўсць! Мама!

 Уцякае. Гучыць музыка, з'яўляецца Каток.

 К а т о к. Вось, людзi добрыя, так i ў жыццi бывае. Хто працуе -- таго i паважаюць, той мэты сваёй заўсёды дасягне. А такiм, як Хвеська ды яе мамка, не месца сярод працоўнага люду. Нездарма людзi кажуць: чалавек без працы -- што птушка без крылаў.

 П е в е н ь. Ку-ка-рэ-ку! Вельмi павучальная казачка! Можа, i сярод вас, дзецi, ёсць такiя Хвеськi? Няма? Тады ўскоквайце ў кола гуляць з Катком. Каток, будзеш лавiць нашых мышанят?

 Артыст з лялькай Катка выходзiць i становiцца ў кола.

 Пачынаецца гульня "Пiрог i мышаняты". Выбiраюцца чатыры мышкi, якiя садзяцца ўбаку ад кола. Дзецi, узяўшыся за рукi, ходзяць па кругу i спяваюць песеньку:

 Рана мы ўставалi,

 Ў хаце прыбiралi.

 Мы пiрог пяклi, пяклi,

 Выпякалi.

 Раз, два, тры,

 Раз, два, тры --

 Мышаня глядзiць з гары --

 Пiрог хоча, слёзкi лье,

 Але Коцiк не дае.

 Пасля гэтых слоў дзецi ўзнiмаюць рукi ўгару, а Каток ловiць мышанят, якiя перабягаюць праз кола. Гульня паўтараецца некалькi разоў. Затым певень з Катком зачыняюць батлейку i развiтваюцца з дзецьмi.

**Тэма 11**

**ЗНАЧЭННЕ НАРОДНАГА ТЭАТРА.**

 **КАЛЯДНАЕ СВЯТА БАТЛЕЙКI**

 **Задачы:** падвядзенне вынiкаў заняткаў; правядзенне каляднага свята батлейкi.

 Пры гутарцы аб значэннi народнага тэатра, i ў прыватнасцi батлейкi, у развiццi прафесiйнага сцэнiчнага мастацтва Беларусi варта выкарыстаць найбольш значныя i ўражальныя факты з гiсторыi развiцця беларускага тэатра. Напрыклад, памежная Беларусь садзейнiчала перадачы традыцый батлейкi для развiцця польскай шопкi, рускага i ўкраiнскага вяртэпу. У нас традыцыi батлейкi былi больш развiтыя i лепш захавалiся. Аднак лепшыя ўзоры старадаўнiх беларускiх тэатральных скрынак дагэтуль знаходзяцца ў музеях Расii. Варта адзначыць вялiкую ролю беларусаў, якую яны адыгралi ў развiццi расiйскага тэатральнага мастацтва.

 Ураджэнец Беларусi Сiмяон Полацкi (1629--1680), выдатны беларускi i рускi драматург, паэт, грамадскi i царкоўны дзеяч, настаўнiк царскiх дзяцей, стварыў дэкламацыi, якiя сталi першапачатковай формай школьнага тэатра ў Беларусi i Расii, напiсаў нямала п'ес. Л.Абецэдарскi ў кнiзе "Белорусы в Москве ХVII в." адзначае: "Калi рускiя людзi пад уплывам царквы лiчылi тэатр згубнай для душы справай, то для выхадцаў з Беларусi ён быў звычайным i папулярным вiдовiшчам. Таму ў якасцi акцёраў прыдворнага тэатра i выступалi галоўным чынам дзецi выхадцаў з Беларусi, якiя жылi ў Мяшчанскай слабадзе. Апрача таго, беларускiя рамеснiкi, якiя перасялiлiся ў Маскву, мелi ўяўленне аб тэхнiцы афармлення спектакляў (будынак, касцюмы, рэквiзiт i г.д.)".

 Паводле сведчання даследчыка беларускага тэатральнага мастацтва У.Няфёда, у 1800 г. 14 лепшых беларускiх танцоўшчыкаў балета былi адабраны для Дырэкцыi Санкт-Пецярбургскiх iмператарскiх тэатраў. У 1828 г. гэтая ж дырэкцыя купiла 27 прыгонных "чарнышэўскiх музыкантаў" з г.Магiлёва разам з iнструментамi i нотамi, у 1829 г. -- 29 музыкантаў графа Салагуба (Горы-Горкi), 10 чалавек з якiх былi прыняты ў хор, а астатнiя аддадзены ў палкi лейб-гвардыi. У Магiлёве Кацярына II глядзела оперу.

 Прыгонны тэатр iснаваў у Гродне ў 60-х гадах ХVIII ст. Пры iм была пастаянная драматычная i балетная трупы, аркестр, працавалi славутыя танцоўшчыкi браты Каэтан i Людзвiг Пецiнецi. Iснавала вучылiшча балета, першае ва ўсёй Рэчы Паспалiтай. Пазней уся трупа была падаравана каралю Станiславу-Аўгусту IV. Артысты сталi вольнымi i здзiўлялi сваiм талентам вытанчаную варшаўскую публiку.

 Цудоўныя прыгонныя тэатры, якiя жывiлiся народнымi каранямi, сусветнай класiкай, iснавалi ў Магiлёве, Шклове, Гродне, Горы-Горках, Нясвiжы, Слуцку, Дукорах, Мiры, Шчорсах, Чачэрску i iншых гарадах Беларусi.

 У прыгонных тэатрах Беларусi працавала нямала таленавiтых акцёраў, спевакоў, танцораў, музыкантаў, якiя затым знайшлi сабе месца альбо ў беларускiх аматарскiх i балаганных, альбо ў прафесiйных рускiх тэатрах.

 Неабходна спынiцца i на другiм жыццi батлейкавых прадстаўленняў -- батлеi, цi "жывой батлейкi", калi асобныя сцэны выконвалiся жывымi акцёрамi. Фалькларыстамi да рэвалюцыi былi зафiксаваны батлеi "Мацей i доктар" на Барысаўшчыне, Зэльвеншчыне; "Цар Iрад" у Дзятлаве i Навагрудку, у вёсках Васiлiшкi на Шчучыншчыне i Волпа на Ваўкавышчыне, у 1920--1930-х гадах на Нясвiжчыне, Слонiмшчыне, Смаргоншчыне, Столiншчыне.

 Вядомы паказы "жывой батлейкi" на прафесiйнай сцэне. Беларускi батлейказнаўца Г.Барышаў на фальклорнай аснове напiсаў сцэнарый, якi з поспехам быў ажыццёўлены артыстамi мiнскiх тэатраў. Да тэмы старадаўняга лялечнага тэатра звяртаюцца ў сваёй творчасцi мастакi, кiнастваральнiкi, пiсьменнiкi i паэты. Валянцiн Лукша ў 1993 г. выпусцiў кнiгу "Батлейка", у якiм выдзяляецца аднайменны верш.

**Батлейка**

 Сыпануў снежань

 З прыполу

 снегу свежага.

 Прыцярусiў ляды.

 На ганку --

 Каляды.

 За спiной--

 Пiлiпаўка.

 Медавуха выпiта.

 Адладзiлi скрынку --

 Будзе скарынка.

 Ад'елiся батлейчыкi

 Бульбы з алейчыкам.

 Лёку кварту зранку,

 Чухаюць патылiцу:

 -- Не задужа, Янка,

 Тут загасцiлася?

 -- Мо ў дарогу кропнуць?

 -- Каб табе лопнуць!

 Анi мачыны.

 Чым аддзячыш?

 -- Пераб'юся i так.

 -- Чалавек -- дзiвак.

 -- Была б дарэчы

 Новая сустрэча.

 Талент Бог не астудзiць.

 -- Будзе!

 -- Будзе!

 Зноўку дарога

 Ад парога

 Да парога.

 "Дазволь, дазволь, гаспадар,

 У новую хату зайсцi,

 У новую хату зайсцi,

 Па маснiчынках прайсцi..."

 -- Цi ж вы дзёгцем мазаны?

 Разам!..

 -- Разам!..

 "Цi не маеш, гаспадар,

 У хаце лiшняга бервяна?

 Калi ёсць яно,

 Дазволь высекчы яго.

 Цi не маеш, гаспадар,

 Ў хаце лiшняга вiна?

 Калi ёсць яно,

 Дазволь выпiць нам яго".

 -- У пору трапiлi.

 Давай, святочны трапар!

 Несуладны хор

 Напаўняе двор.

 Хтось з-за хлева:

 -- Адам i Ева!

 -- Анёл з мечам

 Гонiць прэч iх!

 -- Бач, ягняткi, пастух

 Кланяюцца Хрысту?

 -- Памаўчы, не гавары --

 Вунь выходзяць тры цары.

 -- Злосны Iрад

 У ярусе вырас.

 -- З малым жанчына..

 Плача, магчыма?..

 -- Вер не вер,

 Выйшла Смерць...

 Укленчыла дзятва.

 -- Гату, каб вас...

 -- Зараз Смерць i Чорт

 Возьмуць цара ў абарот.

 -- Не верыў, Iван!

 Бач, далоў галава?

 -- Пан з паненкай крывабокай

 Вунь пусцiлiся ў скокi.

 -- Цяпер да рана

 Скакаць Цыгану.

 "Я цыган -- маладзец,

 Нi баярын,

 Нi купец".

 -- Фiлiмон з Салохай

 Патаўкуцца троху.

 -- Вунь Васiль з даўбнёй.

 Будзе ой-ёй-ёй...

 -- Вунь Антон Казу вядзець,

 А Каза не iдзець.

 "Антон плача,

 Антонiха скача".

 Аж скрынка трасецца --

 Рускi з туркам б'ецца.

 Дзецi ўскочылi --

 Паказ скончаны.

 "Многiя леты..."

 Зноў пайшлi светам.

х х х

 На падагульняючых занятках можна падвесцi вынiкi працы за паўтара года. Асаблiва плённым гэта будзе зрабiць у выглядзе каляднага свята батлейкi, дзе акрамя гутаркi адбудзецца своеасаблiвая выстава-конкурс на лепшую ляльку-персанаж i агляд-конкурс батлейкавых спектакляў.

ЛIТАРАТУРА

 Барышаў Г.I., Саннiкаў А.К. Беларускi народны тэатр батлейка. Мн., 1962.

 Беларуская народнапаэтычная творчасць / Пад рэд. М.Р.Ларчанкi. Мн., 1979.

 Беларускi фальклор. Хрэстаматыя: Вучэбны дапаможнiк для вышэйшых навучальных устаноў. 3-е выд., перапрацаванае / Склад.К.П.Кабашнiкаў i iнш. Мн., 1981.

 Бядуля З. Батлейка // Вестник Народного комиссариата просвещения. 1922. № 3.

 Виноградов М. Белорусский вертеп // Известия отделения русского языка и словесности императорской академии наук. Спб., 1908. Т.ХIII. Кн.1.

 Выяўленчае мастацтва Беларусi. Мн., 1981.

 Гiсторыя беларускага мастацтва: У 6 т. Т.3: Канец ХVIII -- пач.ХХ ст. / Рэд. Л.М.Дробаў, П.А.Карнач. Мн., 1989.

 Гiсторыя беларускага тэатра: У 3 т. Т.1: Беларускi тэатр ад вытокаў да Кастрычнiка 1917 г. Мн., 1983.

 Гульнi, забавы, iгрышчы / Склад. А.Лозка. Мн., 1996.

 Дзешавы А. Докшыцкi лялечнiк // Маладосць. 1958. № 9.

 Дзiцячая бiблiя: Бiблейскiя апавяданнi з малюнкамi. Стакгольм, 1992.

 Дубiнка Н. I адраджаецца батлейка... // Пралеска. 1994.

№ 5.

 Дубiнка Н. Казка пра гаспадара Хвядоса, яго жонку, дачку Настачку, жончыну дачку Хвеську // Пралеска. 1994. № 5.

 Жабiнская М.П. Складзi ўзор сам: Народны арнамент у побыце. Мн., 1992.

 Каладзiнскi М.А. Тэатр лялек Савецкай Беларусi. Мн., 1976.

 Кацер М. Народно-прикладное искусство Белоруссии. Мн., 1972.

 Кульжинский Г. Батлейки // Душеполезное чтение. 1873, декабрь.

 Курилович А. Белорусское народное ткачество. Мн., 1981.

 Лiпскi У. Як Бог стварыў свет: Пераказ бiблейскiх гiсторый. Мн., 1993.

 Лiс Я. Батлейка. Цар Iрад // Пралеска. 1992. № 7-8. С.20--21.

 Лозка А. Беларуская батлейка. Матэрыялы для заняткаў на факультатывах i ў гуртках // Роднае слова. 1995. № 4, 6, 7, 9.

 Лозка А. Беларускi народны каляндар. Мн., 1992.

 Лукша В. Батлейка: Вершы i казкi. Мн., 1993.

 Макаева Ж. Саўка запрашае ў госцi: Батлейка // Пралеска. 1991. № 1. С.40--41.

 Маленка Л. Беларускае народнае адзенне: Метадычны дапаможнiк. Мн., 1992.

 Мастацтва Беларусi. 1986. № 10.

 "Над вяртэпам звязда ясна...": Дапаможнiк па арганiзацыi батлейкавага тэатра / Склад. А.Лозка. Мн., 1992.

 Народны тэатр / Уклад. М.А.Каладзiнскi. Мн., 1983.

 Никифоровский Н.Я. Странички из недавней старины города Витебска. Вильно, 1889; Мн., 1995.

 Няфёд У. Беларускi тэатр. Мн., 1959.

 Образцов С. Моя профессия. М., 1950. Кн.1.

 Перетц В.Н. Кукольный театр на Руси: Исторический очерк. Спб., 1895.

 Починова Н., Дехтяренко В. Инкрустация соломкой. Мн., 1988.

 Раманюк М.Ф. Беларускае народнае адзенне. Мн., 1981.

 Романов Е. Могилевская старина // Могилевские губернские ведомости. 1898. № 45, 46, 49--52.

 Саматыя В.С. Тэхнiка выканання аплiкацыi // Пачатковая школа. 1994. № 4. С.26--30.

 Трызна Д. Беларускiя дываны i габелены. Мн., 1981.

 Фадзеева В. Беларуская народная вышыўка. Мн., 1991.

 Федотов А. Секреты театра кукол. М., 1963.

 Хрэстаматыя па гiсторыi беларускага тэатра i драматургii. Мн., 1975. Т.1.

 Этнаграфiя Беларусi: Энцыклапедыя. Мн., 1989.

 Якунина Л. Слуцкие пояса. Мн., 1960.